SESSION 5 - Hre Mang\nFeb 3rd, 2013: 9:30-11.00 AM,\nPathian in milai a sersiam tikah amai hmuihmel kengin amai hmin sunloihtu dingah a sersiam vekin amai milai hnenah tuanvo a pek vekin milai zapi ten nung ding kan si. Cutin sersiamtu ih tumtah vekin ziangkim sersiammi um ding tikah thlawsuah malsawm famkim tertu asi.\n1. Bible siar: Seemternak bung 1 le bung 2. (a biktakin - 1:1-5; 1:26–2:3; 2:18-25)\n2. Bible zohlo siar ding: Seemtiernak 1:26-2:3\n3. Zirbu siar: pp10-17\n1. Pathian in sersiammi ziang hmuahhmuah tlunah thuneihnak hmuahhmuah a nei (God has all power and authority over His creation) (Gen. 1:1-5).\n2. Pathian in milai cu amai hmin sunloihtu dingah a sersiam (God desires to be glorified by human beings) (Gen. 1:26–2:3).\n3. Pathian in milai pehtlaih awknak sung ihsin a mizia in theihter (God reveals His nature through the creation of human relationships) (Gen. 2:18-25).\nIII. Thusuhnak saang aw;\n1. Pathian “eng” a umter thu in ihsin ziang na zir ngah mi a um? Na nitin nunah “eng” na hmuhmi in ziang a lo zirh?\n2. Seemtirnak cabu ngantu, Moses in sersiamnak thu in zirh duhmi ziang asi pei?\n3. Na nunnakah Pathian a um asi, Pathian duhdawt zangfahnak theihfengnak, hmuhtawnnak na nei maw? Ziangtin?\n4. Pathian in milai a sersiam tikah thildang a sersiammi hnakin ziang a danglamnak a um?\n5. “Pathian hmuihmel kengin sersiam” timi cu ziang si a sim duhsan? Na nitin nunah ziangvek caan, dinhmunah, Pathian hmuihmel na langter theu? (Khawruahdan, lungput, tongkam, tuahnak, tvp)\n6. Na nunnak ah Pathian hmuihmel (Pathian ih sinak ) thawn a kalh aw mi ziang a um? Na nunnak mi in an zoh tikah Pathian hmuihmel an hmu thei ding maw? Ziangtin a tu hnakin Pathian hmuihmel bang sinsin dingin na zuam ding?\n7. Tirllians arsi (stars/planet) sersiamtu Pathian in amai hmuihmel kengin a lo sersiam timi na theih tikah na lungsungah ziangtin na ruat ih na nitin nunah ziang danglamnak a neither? Ziangruanga a lo ngai pawimawh asi pei tiah na ruat?\n8. Milai zokhal Pathian hmuihmel kengin sersiammi an si ti na theih tikah midang parah na pehtlaihnak ziang a danglam ter?\n9. Ziangkim leitlunah na tuah mi pawl cu Pathian ih tuanvo pekmi asi ti na theih tikah ziang a danglam ter?\n10. Pathian in Eden dumah Evi le Adam, nupa, insang hmaisa bik a rak tuah mi thu na theih ruangah milai insang dindan, nupi pasal neih awkdan pawl na ruahdang ziang a danglam ter?


Keimai' Lam Pan ih A Ra Zuangtu Vancungmi - Chinland Today Media\nJune 1, 2017 10:53 am·0 comments\nKum 20 lenglo nauhak pawl thla ka rak la (ka zuk) zo. Ttum khat Thanksgiving ni ah, cui nauhak pawl lak ihsi pakhat hnen ihsin laksawng hleice ka ngah. Emily cu hnipuan var hlir hruh in zial ah a to. Pom hiar um zet thla ruk nunau naute a si ih, a norleng hngohsan in a um.\nA nu in, “Tuini cu Emily a ai a puang lo,” a ti. Emily ih hmai cu a sen hiamhi ngai ih, dingtei’ to thei ding zuam in a lu a herh kual rero. Thla la fuh thei ding in vei tampi ka zuam nan a ngah lo. A netnak ahcun Emily ih hmai ah ka va naih ih, “Vancungmi na bang,” tiah ka sim.\nCuvete’n a cangvaih a cawl ih, a herh rero mi a lu khal thinlung pe zet in a hung um. A mithmai cu, ka ttha ko, ka nisuah a fuh lo men a si, ti ih i sim vekin a um. Emily cu vancungmi vek a si ruangah, vancungmi vekin thla ka la ding tiah thutluknak ka tuah.\nKa thlalaknak pindan ah rampai hmul ngaingai thawi tuah mi, thianghlim zet ih a var mi, vancungmi ih thla ka nei cia. Cu thluh ah pangpar lukhuh fatakte ka khumter fawn. A tohkham ah duhnung zet ih to in, meiro lakaih a to lai cu thla ka la thok.\nCulai ah a nu cu a rak ttap rero ti ka hmu ngah lo. A nu cun, “Vancungmi a si. Mizansun ahkhan theih ding a mal zet mi thluaklam natnak ci khat a nei ti kan hmusuak. Tui’ ttum hi Thanksgiving kan hman tlang hmaisabik le netabik a si ding,” tiah ik-ik phah in a sim. “Hivek nat neitu hi kum khat luan tiang an dam dah lo. Amah ka von lai ah sibawi ih fial mi pohpoh ka tuah thluh. Kuak ka fawp lo, ei-in khal ka sup aw, asinan a suahthlak ih a thluak kha a tthangso nawn lo ding. Hivek natnak hi 435 lawng theih a si lai.”\n“Emily hi a sinak taktak, vancungmi a si ti na hmu ih, kannih khal in kan duhdawt tuk. Pathian in kan neih mi kan sunsak thiam a duh thu in sim ding ah leilung ih a rung zuang thla mi vancungmi fatakte a si. Amah na zoh khal ah cumi cu na hmu thei. A cancan ahcun biak a theih ih, biak can khal ah thin hahdam le daite’n a um khiaukhi. Cule naute ttong in a hun ttong ttheu ih, a ttong mi na theithiam deuhthaw ding. Thil pakhatkhat lo sim tum vek rori khi a si. Himi thlalak pawl hi an thupi tuk. Emily hi kan hnenah ziangtluk rei tiang a um ding ti kan thei lo. Kumkhaw hrangah kan vangcungmi te ih thla na la ngah a si hi.”\nKa dang sung ih thil sawhhnong aw thawn, “Nan vancungmi te in hlawm ve ruangah ka lung a awi. Keimai’ lam pan ih a ra zuan ruangah ka lung a awi tuk,” tiah ka sim ve.\nHram: Larry Miller ih “An Angel Flew My Way” – A Cup of Chicken Soup for the Soul by Jack Canfield, Mark Victor Hansen, Barry Spilchuk.


Kawl ralkaap in Paletwa ih Caw 60 luan kaap that zo – Chin Human Rights Organization - Falam Online Media\nJuly 15, 2020 July 15, 2020 admin\t0 Comments Chin Thuthang, crime\nKaphnih ral ṭihphah in thinphannak hlir ih khat mi Paletwa kiangkap ih um khawmi pawl ih caw 60 luan cu Kawl ralkaap in an kaap that zo tiah CHRO in FB cahmai ah a tar.\nPaletwa ih hmunkhuar kawl ralkaap Light Infantry Division (LID) 11 in tuhlan thla 1 hrawng ihsin Seint Sin Wa, An Kho Wa le See Hpa Laung khawmi pawl ih zuatmi caw 60 luan, mee le vok pawl cu nitin deuh thawn an kaap that ih rawl hmeh dingah an lak ṭheu tiin hmin phuang duhlo a hmun ih um mi pakhat cun a sim.\nAn duh zet in an kaap that ih a sung ril le an duhnak hmun sa pawl an lak ṭheu ih an duh lo mi pawl cu hramlak ah an hlawn men ṭheu tikhalin a sim.\nAmah cun, “an duhduh tikah an ra ih kan rannung pawl an kaap that. Acaan le caw 1, a caancaan le caw 10 an kaap ih a sunglam sa le a thawbiknak sa pawl an lak hnu ah khawsung mipi hrang ah an tan ṭheu. Acaan le khawmi pawl hrang ah an tiih kan caw zuat mi cu an kaap that. Nan, hmum dang ih a sa zuar an siang lo”.\nAn rannung pawl duhtawk ih an kaap theinak cu khawsung mi pawl khawleng suak an kham ruangah hramlak ih caw an zuat mi pawl an kil theilo ruangah a si.\nAmah cun, “hinah hmun kiangkap ih um khawmi pawl cu Paletwa khua ah zarh 1 voi 2 hrawng lawng an feh siang. Raltlan pawl khal an khua sung ah an kir siang lo. Inn ih an tanta mi fangfai le thlairah pawl va zoh ding khal an siang lo. Mihrekkhat cun kawl ralkaap in raltlan pawl ih inn ta fangfai khal an fir ṭheu tin an ti” tiah Chin Human Rights Organization hnen ah a sim.\nTatmadaw le Arakan Army (AA) buainak karlak ih tangtu Paletwa kiangkap ih um mipi pawl cu kaphnih ral pawl in vahsuah an kham ruangah ei-in ding nei loin harsatnak an tong ṭheu a si.\n← Naya Rivera ih “If I Die Young” video cun mipi Lung a ti Zuur + VIDEO\nHacker in Leitlun Hminthang pawl ih Twitter account, mibumnak ah an hmang sak →\nMindat peng Doawknak ah SAC ralhraang 25 hrawng thi


Live ih thuphuang rero CNN ih hnaṭuan cu palik in an kai (+ Video footage) | Falam Online Media\nLive ih thuphuang rero CNN ih hnaṭuan cu palik in an kai (+ Video footage)\nMinneapolis, mipi duhphorh neihnak hmun ih Live in thuthang phuang rero CNN hnaṭuan Omar Jimenez le video zuk rerotu a hnaṭuanpi pawl cu palik pawl in an kai thluh.\nMay 25, palik kut sung ih thi George Floyd thuthawn pehpar in duhphorhnak nei mipi le palik karlak buainak suaknak hmun ih thuthang an phuang lai ih kaihtuar an si ih CNN news reporter Omar Jimenez cu palik pawl in a kut an khih ih an hruai.\nAn kaih lai khal cu Live in zuk rero a siih Omar Jimenez cun “ziang ruangah saw in kai. Kan pali in thuthang phuang kan siih team khat kan si. Dung ah sip uh in ti a si le kan sip mei ding nan duhnak hmun ah kan ṭhawn mei ding a ti nan palik pawl cun ziangsiar loin an hruai thotho ih camera thawn video lak rero tu khal an kai cih. Cutiih an kai lai pawl khal cu lei par ih an tantami Camera cun live in a rak record rero.\nCNN cun an milai pawl an kaih thu cu twitter ah a post ih daan pahbalmi ziang hman a um lo ruangah thlah lohli dingin dilnak ca khal a ngan tel cih.\nCuhnu ah State Governor Tim Walz in thlah lohli dingin thu a suah ih CNN president Jeff Zucker hnen khal ah ngaidam a dil.\nAn buainak hmun ah CNN ih hnaṭuan Josh Campell (mirang) khal a um ve nan a nih cu an kai lo. Campbell cun “palik pawl ih kaih mi ka hnaṭuanpi Omar Jimenez cu latino midum a si ruangah palik pawl ih hmuh daan a dang” tin` a sim.\n← Falam Tualsung Mino Gamer pawl in PUBG tournament tuah ding\nZawng in Covid – 19 nathrik telmi Thisen Fir (+video footage) →\nUS ramsung buainak so sang (+Video)\nNovember 29, 2020 November 29, 2020 Ni Hnem Sung 0


March 15 ih Kalaymyo Thawnginn buainak thu relfiang - Falam Online Media\nMarch 16, 2022 March 16, 2022 admin\t0 Comments\nMarch 15, zaanlam nazi 4 hrawngah Sagaing ramṭhen, Kalaymyo Thawnginn ihsin tlansuak tumtu Thawngtlak 7 kan kap that ti`n SAC ralhraang in mizaan ah thu an suah nan, Thawnginn thawn naivaitu hmin tarlang duhlo mipakhat cun hitin a rel.\n“Thawngtlak lakah pukmah 505 thawn thubuai tuah sak mi pawl an thleidang tuk. Cumi tuar thei nawn lo, thinheng pittawpin thirzum thawn palik an sun. Culaiah tlunlam duty nak ihsin meithal thawn an kap” tiah Thawnginn/palik thawn naivaitu hminthup mipakhat cun a rel ih “thawngtlak 8 an thi ih hriam tuar 17 an um” a ti.\nThuthang dongtu Mizzima in kah that mi thawngtlak 7 hmin cazin cu kan dong nan, a tangmi pakhat le hriam tuar pawl cazin cu kan nemhnget thei hrih lo tiah a tarlang.\nMarch 15, Kalaymyo Thawnginn thubuai thawn pehpar in SAC ralhraang cun Thawngtlak tlantum an um ruangah buainak a suak mi sivekin an tarlang.\n“Thawnginn kulh sungih um, No 5 riahbuuk ih Thawngtla Vandem kaihruaimi mipum 50 hrawngin Thawnginn ṭuanvonei mi 3 an kai ih an tlansuak tum. Curuangah meithal kan hmetpuak ” ti`n SAC ralhraang in thu a suah nan, mipi lam cun hruangkulh phen ah thu um dan a dang ding an zum a si.\n← Paralṭha CNDF ralkap Salai Shalom Siang Thang Lian in ram le miphun hrang a nunnak a hlan\nParalṭha Shalom Siang Thang Lian ih ruak, Falam ah phur tlung dingin tawlrel →\nKIA le PDF siah khong dan luarkai deuh ti`n soisel hlawh\nNazi 24 sungah Covid 19 mina 30 thi, Chinram Mindat ah nat nei 16 pung


Taunggyi ah Mi 4 an kap that ih Minung 20 lenglo Hliam an tuar - Falam Online Media\nTaunggyi ah Mi 4 an kap that ih Minung 20 lenglo Hliam an tuar\nShan ramṭhen, Taunggyi khualipi ih March 25 lamzawh duhphorhnak ah ralkap le palik kut tuar ih thi mi 4 an um tiah thufelfai a suak.\nTaunggyi ahcun March 25, zinglam nazi 4 luan unau hmelpalh hrawng ah zingpit duhphorhnak an nei ih an ṭiak hnu ah palik pawl in Flashbang bomb an puah ih mipi cu an ciil.\nCuitlun ah meithal khal an kap puak ih mipi ṭhenkhat an hliam hlei ah kiangkap ih um motor le bike pawl an siatsuah sak tiah ramsung media ṭhenkhat in an tarlang.\nTaunggyi ih um mipakhat cun “Caanhman an ṭheh zo ih miṭhenkhat cu an tlung man. Tlung hrihlo pawl cu a bur in an rak um ih culai fangah palik pawl an thleng. Flashbang bomb an puah hnu ah mino deuh pawl kai dingin an hual ciamco. Neta cun ralkap pawl khal an ra thleng.”\n“Palik le ralkap pawl cu veng dangdang ah an vak vivo ih Innkhat hnu innkhat an lut an suak. Ziin kap ih motor thlalang pawl an khuai phah vivo ih bike tivek khal an siatsuah phah vivo.”\n“Sun lam khalah veng dangdang ah an lut vivo ih ‘kan lo kap that ding, nan veng pumpihlum in kan ur kang ding’ tiah mi hringhro in an au phah. Ziinkap ih Thingthei zuar pawl phei cu an thilri khal amah pahpah in an tan san ih thinphang in an relh thluh” tiah a ti.\nTuisun, March 25 ih Taunggyi lamzawh duhphorhnak ah a malbik minung 4 an thi tiah Myanmar Now in a ngan ih kaihkhih tuar minung 20 luan an um tiah Eleven media in a tarlang ve. (Hminsin : Mithi le kaihkhih tuar hi tu hnak in an tamsawn khal si thei)\n← Hakha ah Lamzawh mipi ṭhekṭhen in ralkap pawl in Meithal an hmet puak\nRalkap pawl ih tuah mawh mi Chinpa cu Siizung ah besia in a um →\nKum 7 nute an kap that dan cipciar an relsuak sal cu Tuar a har tuk rori\nTachileik khawsung bomb puak kahawknak ah mi 2 thi, hriam tuar 30 luan um\nFebruary 1, 2022 February 1, 2022 Ni Hnem Sung 0\nRalhraang pawl in PDF sumkiltu an kap that\nSeptember 13, 2021 September 15, 2021 Ni Hnem Sung 0


Zaangfah dilmi Tumtahnak - Chinland Today Media\nZaangfah dilmi Tumtahnak\nNovember 16, 2012 12:44 am·0 comments\nBible Siar Ding: Daniel 1:8-16\nDaniel cun siangpahrang inn ih rawl ei tahrat in le zu in tahrat in\nrai thiang lomi si lo dingah a thinlung a tthencat aw;\ncuruangah Ashpenaz cu amah bawm dingah zaangfah a dil.\n– Daniel 1:8\nKan zate’n Pathian ih umtermi thuneitu a phunphun, innsangmi pawl, hnattuanak boss pawl, acozah hnattuantu upa pawl, asilole pastor pawl hnenah thulehnak kan nei cio ko ding. Cumi pawl in ruahnak pakhatkhat an neihmi pawl kha kanmah ih tuah dingah ttuanvo pek kan si men thei. Leitlun daan ih kan parih thuneitu pawl in Pathian ih kan hrangah a tumtahmi siatsuah thei ding khop in tuah lo theih lo ih hnattuan fialnak kan ton tikah ziangti’n kan tuah/lehrul pei?\nProfet Daniel tla cumi vekih fialnak a tong ve ih ziangti’n si tlunlam thuneitu upa pawl hnenah dotkhat hnu dotkhat zaangfah dil daan ding timi zohtthim dingah a langter a si. A pakhatnak ah, Daniel cu Pathian Thu thlun dingin a thinlung a tthen cat (Daniel 1:8). Cule a bawipa thawn pehtlaih awknak ttha nei thei thotho dingin a zuam (c. 9). Zohkiltu pa in a zaangfah dilngenmi a el tikah, Daniel cu Pathian ih thupekmi pawl pahbal lo ih nun thianghlim nei ih a um theinak dingah a bawipa ih lungkimnak ngah thei dingin lamzin dang ngah ko in a hawl thotho.\nZohkiltu pa in ttuanvo a neihmi cu Daniel le a rualpi pawl tel in mifim pawl kha dam le cak ih an um theinak dingah ei-in tthattha rawl thawzet thawn cawm tthat ding hi a si. Daniel cun zohkiltu pa hnenah zu le sa in le ei ih a nunnak cokpolh vaivuanter ding a duh hrimhrim lo tikah a thusuahmi cu a el ngam ih tlunlam upa pawl ih duhmi tuah theinak ding lamzin dang hawl in ngah ko in a zuam a si (cc. 12-13)\nKan saduhthah (desire) cu Pathian sunloih ding (to glorify God) a si taktak ahcun, Amah in kan tuahsuak theinak dingah lamzin in sial sak ringring a si.\nBawipa Pathian, ka nunnak sungah ka parih thuneitu ka tonmi leitlun bawi upa pawl ih tirhfialmi ka simkir saal theinak dingah fimnak in pe hram aw, cuticun ka hrangih Na tumtahmi tuahsuak theitu ka si ding.\nPathian Ttongkam pahbal dingin fialnak le dilnak ka tong dah maw? Pathian hmin sunlawinak dingah ziangtivekin zaangfah ka dil, leitlun ih thuneitu khal ttihzah upatnak pe thei thotho si in.\nCuti’n Tong Hlah\nZiang a si khal le, Kan Hnenah Um Aw\nFacts of Falam (XXX) nak\nColonel Hrang Thio le 1949 ih Ramsung Ralpi Thu\nCBANA Hohanak In Falam Bible AW Thawn Thun Thluh Ding


Sinak le Rinsan Awnak | VCTH\nSinak le Rinsan Awnak\nHome » Cahram » Sinak le Rinsan Awnak\n1993 ah leitlun kum 13 tang Maths zuam awknak N. Korea ah an nei. Cui zuamawknak ahcun Maths lawng siloin thusuhnak tawite pakhat an bet. Cucu, “keimah cu Maths thiam zet mi ka si?” ti a si. Thiam tiih an ruataw ahcun a dik tinakah hminsin te tuah a siih, Thiam lo ti ih an ruataw a si ahcun diklo tinakah hminsin pe ding a si. Cui Maths zuamawknak ahcun inntek N.Korea pawlin pakhatnak an ngah ta reai.\nCamibuai-ih a result ahcun Korea nauhak pawlin 67% an hman ih American nauhak pawl cu 26% lawng an hman. Asinan camibuai tanglam ih an suh mi thusuhnak,”keimah cu Maths ka thiam a si,” tinak ah American nauhak pawl cu 70% an ngah ih Korea pawl cu 30% hrawng lawng an ngah.\n1980 hnu ihsin America ih fimthiamnak lam policy ah mah le mah rinsanaw ding ti hi thupi zetin an fehpi. Mah le mah rinsanawnak in ṭhansonak a suahpi ding ti an ra zum. A rak zum bangin ṭhathnemnak tampi a rak suahpi. Mah le mah rinsanawnak thawn an ram an tung ding. Culawng siloin, a leng lam sipuazii, copany pawl ah tla hlawhtlinnak a suah pi.\nThil tifamin thu le hla kap hnih in cu a um ve ringring. Caan tampi ah a theithluhtu, a thiamthluhtu bangin an um ṭheu nan an thiamthluh ve ce lo. Thiam ngai hnai loih thiam zet vekih rak ruataw tla thil poi mawh zet cu a rak si ve.\nCuruangah milai kan rinsanawnak cu ka sinak, thil kan ti theinak parah hram a ṭoh a ṭul a si. Kan Chinmi lak ihsin mi tawk Rampi dinhmun, leitlunpi dinhmun in tla an um ve. Chinmi hi mi santlai lo tuk cu kan si lemlo. Ka thlennak kipah a tawk a thiambik kan va si thluh lo hmanah zaran vialvo tal cu kan si ve ringring ko.\nChinmi pawlih kan nunnak/nunphung sungih a rak tel ve mi thil pakhat cu ningzak hi a rak si. Ningzak nunphung cu kan laimi lawng silo in Asian a tam sawn in cu kan nei hmang. Ka nauhak laiah ka nu in kan inn hnen te kha antam va hleh in fial. Antam kan mah ta mi va ṭhen ding cu ka rak ning zak ciamco, ka rak ngam lo. Cucu kei mah bulpak ih tlasamnak tla cu a si men thei nan, Chin nauhak tampi ka ton tikah an hmin, nu le pa hmin tivek ka sut tikah sim ngam coca lo an tam nasa. Mai hmin le nu pa hmin felfai takih a sim ngam kohko mi nauhak hi a tam lem lo ding ka zum, a hlei ce in khua te lamah.\nCui kan ningzahnak cun caan tampiah kan caantha (opportunity) hmuah tla a rak dawn kham thluh ve. Ningzahnak hlon tahratin hmailam ih pahnor vurvo ti hi phurhritpi pakhat tluk a si.\nZiangkhal lole minung kan rinsanawnak cu kan sinak, thil kan titheinak parah hram a ṭoh sehla a tha. A rinsanaw mi kan sitheinak dingah rinsanaw tlak sinak, thiamnak nei dingin kan zuam nasa a ṭul. Kan te le kan fa, kan Chin nauhak pawl tla a rinsanaw mi an si theinak dingin le rinsanaw tlak sinak nei theitu an si theinak ding hrangah dom kai cio uh si.


Tleirawl Kum 15 Mi Cu An Pawngsual Ruangah Thahawk A Tum – Meifar\nTleirawl Kum 15 Mi Cu An Pawngsual Ruangah Thahawk A Tum\nFebruary 4, 2022 admin Myanmar 0\nShan State, Namtu Township, Panlong khua ih um tleirawl kum 15 mi cu pawngsual a tong ruangah a thinna, a ningzak tuk ih putatsii in in thahawk a tum. Ta’ang National Liberation Army (TNLA) ralkap pakhat thawn an rualpi ṭhaawk hnuah an duhaw.\nJanuary 23, 2022 zingah a tlangval (TNLA ralkap) in a duhlo nacingin a sualpi. An sungkhat in, “Ahlan khalah TNLA ralkap cu an inn ah a lut/suak ringring, mino an si ih an nel’aw zet. January 23 zinglam nazi 9:00 hrawngah ralkap cu an inn ah ava leng ih innsung ah a nulepa an um lo.\nNunau duhlo nacingin a sualpi, a sualpi laiah a au ciamco ih innhnen pawlin an va zoh cu a sualpi ti an thei. Vengsung mipi pawl an pungkhawm hngal ih an kai” a ti. TNLA ralkap cu khuasung mipi pawlin an kai ih an pule hnenah an sim thei, an pule pawlin mi pawngsualtu ralkap cu an va hruaisuak ih thubuai cu neta ah kan reltlang ding’ an ti.\nAn pule pawlin himi thuhla cu midang hnenah relsuak lo dingin khuasung mipi hnenah an cah. Himi thil a thleng hnuah tleirawl te cu a ningzak, a thlatem tuk ruangah January 25 sun ah putatsii a in ih amah le mah thahawk a tum. Asinan a talbuai laitak ah a nute in ava hmu man ih siizung ah an tlanpi, a nunnak cu an runsuak man.\nAn sungkhat in, “Kan naunu cu a ningzak tuk ruangah putatsii in in a thataw tum, asinan a nute in a caan khelin arak hmu man ruangah a nunnak cu kan run man. Tu’ahcun amah lawngin kan umter ngam nawn lo. Thahawk a tumsal ding kan phang ruangah kan kil ringring” a ti.\nHimi thuhla ah TNLA thuphuangtu Major Ta Aik Kyaw cu media pawlin thu an sut ih, “Himi thilthleng cu a cipciar in zianghman ka thei hrih lo. Himi thil a thlennak hmun hi pehtlai awknak a har zet, thilthleng cu kan zingzoi rero lai. Thilthleng ngai asilen sualtuahtu ralkap cu napin hremnak kan pe ding” a ti.\nPanlong khuasung ah TNLA ralkap pawlin umhmun an khuar ih rawldawr ah rawl an va ei ṭheu, asinan an rawlei man cu an pe dah lo ih khawlal le khawtlang upa pawl an pekter. Thilzuar pawl hnenah sumpai an khong ṭheu ih khuasung mipi thilri cu an duhduh in an hmansak hnuah an pe kirsal nawn lo, a neitu in an va hlam sawn ih ṭhenkhat bike cu an rak hmang siat nan a tuah man khal pe loin an um lanta.\nTualsung mi pakhat in, “Panlong khua cu TNLA pawlin an ukbet, khuasung mipi pawl hi an hmuhsuam. Khuasung mipi pawlin an ṭih tuk ruangah zianghman an relsuak ngam lo, an hek ngam lo. TNLA pawlin khuasung mipi pawl cu an hringhro ṭheu, an thinlung ah ṭihnak nei dingin an tuah” a ti.\nHimi thuhla ah TNLA thuphuangtu Major Ta Aik Kyaw in, “Kan ralkap pawlin an lo hmuhsuam, minung covo an siatsuah asilen hmaiton in siseh, phone khalin in sim thei ringring” a ti.\nRalhrang In A Fale 3 An Thahsak, Sunghno Nui Thinlai A Kuai\nKum 20 Zikte Thawng A Tlak Hnuah A Phirpi Ih Phuang Awknak Ruangah A Suak


Singapore hnen-um in Naute a that ruangah kum 7 thawng thlak – Buannel News\nSingapore hnen-um in Naute a that ruangah kum 7 thawng thlak\nNovember 26, 2018 Buannel News HOT NEWS, Latest, NEWS, World News 0\nSingapore ram ah hin ram dangdang ihsin hnen-um hnaṭuan in a khawsatu minung ziangmaw zat an um ih, cupawl lakah hnen-um hnaṭuantu tambik ram pawl cu Indonesia, Myanmar, Philippine le Vietnam pawl an si. Hi hnen-um hnaṭuantupawl hi mi ṭhen cu nuamaw zet, lawnglak zet le thawveng zet an um lai ah, hrekkhat vethung cu ti le rawl hman khawpkham ei ngam loih rethei le harsatnak tuar an um vethung.\nSingapore rampi ih thuṭhennak hmunpi cun Indonesia hnen-um pakhat in a naute ummi a ti thih ruangah November 22 sun ah kum 7 sung thawngthlak si dingin a thuhla an relcat sak, tiah theih a si. Hi thubuai hi kan dung kum lam ih thil rak cangmi a si ih Indonesia hnen-um hi Maryani Usman Utar tiih kawhmi a si, kum 25 ih upa a si ih, May 8, 2016 ah khan a Naute ummi cu zinglam nazi 2am le 7:30am karlak ah a thihtermi a si.\nThuhla umdan ah, Naute hi Ihkhun par ihsin a tla ih, a ṭap ciamco, ngam theilo in reo zet a ṭap ruangah a umtu Maryani hin a thinheng tuarlo le supaw theilo in Naute kum 1 mite cu a kut thawn a hngawngah a rek ih a beng ciamco. Naute hrangah thihnak thleng thei a si ti theine cingin a tuah thotho ruangah tihrimnak a si tiah ruah a si ih, hi ruangah naute cu a nunnak a liam a si.\nHnen-umnu Maryani hi a inntek te hin an zoh se loih ti-rawl khal khawpkham an pe ko nan, a Pinu hin a thupten a thlingthla ringring a si hmang. Shopping dawrpi ih an fehnak ah innteknu hin hnen-umnu hi mi lakah a rak kawk dah si hmang, cumi in hnen-umnu hi ningnatnak a thlen ih a Pinu parah lungkimlonak a suak.\nHnen-umnu Maryani hi tuihlan ah hnen-um hna rak ṭuan rero dah zotu a si ih, tuihlan ah hivekih cangsualnak maw, a thuhla mawilonak khal zianghman a rak nei lo. Tuihlan ih hnen-um hna a rak ṭuannak inntek te hi Saudi Arabia an si ih an ṭhat zet thu khal a sim ih tui a inntek te thaw cun lei le van tlukin an thlauaw tiah a sim.\nTuvekin hnen-um Maryani in a hngawng ih a dekmi naute cu sizung ah fehpi cih a si nan, a nunnak runsuak manlo in a thi. Naute thattu hnen-um khal a ni lala ah an kai cih ve. Lawyer hmangin an cangvai ih kum 1 lenglo hnu, November 22, 2018, ah naute thattu hnen-um Maryani Usman Utar cu kum 7 sung thawngthlak dingin an relcat. Asinan a thawngtlak ni le can hi sualnak a rak tuah ih an kaih ni, May 10, 2016 ihsin siar peh ding a si.\nIndia miphun pawlih an thahmi American Missionary John Allen Chau ih ruak la suak thei hrih lo\nThlarau a tla an ti, Ziang thlarau si pei?


A Nupi Hlun Cu A Nu-Ei Ah A Cang, A Pa Thawn An Neiaw – Meifar\nA Nupi Hlun Cu A Nu-Ei Ah A Cang, A Pa Thawn An Neiaw\nJuly 5, 2021 admin Leitlun 0\nUttar Pradesh, Badaun district ih um mipa kum 22 mi in a nu-ei cu a nupi hlun a si ti a theih veten a riahsia tuk. Hringtu a pa cu kum 48 mi a si ih khua dangah kutkolhnak sanitation tuah in hna a ṭuan.\nAsinan, inn lamah sumpai a kuat nawn lo ih a fapa khal a pehtlaih nawn lo, a fapa in a pai umnak a theih lo ruangah mihlo thuhla in District Panchayati Raj Office ah thubuai a thehlut.\nPalik pawlin an hawl vivo hnuah nupi thar nei in an khuasa ti an thei, a pai nupi thar cu a nupi hlun a si ti a theih veten a riahsia tuk. Tuih a nu-ei thawn 2016 kum ah an rak neiaw zo, an tleirawl laiah an neiaw ih thla 6 sung lawng an neiaw.\nKum an kim hrih lo ih a nupi cun arak tlansan, a nupi cu ava kosal rero nan arak thlun duh nawn lo ih zu tama ah a suak. Cumi hnuah a pa thawn an tongaw ih an neiaw, a pa thawn fate kum 2 mi khal an nei zo.\nKum 22 mi cun an thuhla cu palik sakhan ah a sim thei, asinan a pai nupi thar in a pasal hlun hnenah a kir duh nawn lo thu a sim thei ih tu’ih a pasal hnenah a hlim thu a rel.\nPolice officer in “Ahlan ih an neihawk laiah an nauhak lai ih documents zianghman an nei lo, curuangah an thubuai cu kan ngankhum thei lo. Kaphnih in kan lo ko leh ding” an rak ti.\nPhilippine Ralkap Vanzam A Tla, Mithi Le Hliamtuar An Tam\nMandalay Riahbuk Ah Mikhual Pakhat Covid-19 In A Thi Thutthi


Min Aung Hlaing In “Arti Thuhla Ah Nan Thinphang Hlah Uh, Kum 6/7 Liamcia Ihsin Ar Tampi Kan Vulh Zo” A Ti – Meifar\nJuly 18, 2021 sunah Myanmar ramsung thuneihnak latu Min Aung Hlaing le harhdamnak zung pawl cu Naypyitaw ah meeting an nei. Covid-19 damlo pawl tuamhlawm dan ding, rak khamawk dan ding pawl an reltlang.\nCutawk ah Min Aung Hlaing in “Arti thuhla ahcun thinphang hlah uh, kum 6/7 liamcia ihsin ar tampi kan rak vulh zo” a ti. Covid-19 natsia in Myanmar ramsung a nuai ciamco, damlo pawl cu thazang an neih theinak dingah tin arti an ei tlangpi.\nCovid-19 center pawl khalin damlo pawl hrangah arti tampi an rak lei khawlcia. Yangon ramsung ahcun arti lei ding aum tuk nawn lo, aumsun khal pumkhat ah 300/400 in an zuar.\nCuti vek dinhmun a si ruangah Min Aung Hlaing in arti thuhla ahcun thinphang lo dingin forhfialnak anei. Cun, Covid-19 khamsii khal China in arung kuat lai ih a rei hlanah an dawt aw thei ding thu a sim.\nOxygen bur le oxygen tuahnak pawl khal China le Thailand ihsin a ṭha pawl a cah lai thu a sim thei ih a rei hlanah an thei cing ding a ti. Myanmar ramsung ih Covid-19 thuhla cu awlsamten control thei dingin a rel nan a takram ahcun zianghman an cangvai dah lo ti a si.


KIA le PDF siah khong dan luarkai deuh ti`n soisel hlawh - Falam Online Media\nSaklam Shan ram, Muse le Kutkai zinpi ah KIA ralkap in siah an khong nasa ruangah mipi lam soiselnak a um.\nThilphur mawṭaw le Khualphur mawṭaw lawng siloin bulak mawṭaw thawn innsaang khualtlawng pawl tiang siah an khong ti a si ih, an cangvaihdan a luar kai deuh ti`n khawmi lam in an soisel a si.\n“Mawṭaw zate deuh thaw an kham. Mawṭaw mawngtu le mawṭaw number cipciar an sut ih mawṭaw khal an zuk cih. Siah pek nak ding hmun an sim ih tu thla ni 15 hnak ih tlai lo ah pek tengteng dingin an sim thei” tiah cuih zinpi ih mawṭaw mawng mipakhat in Shan news hnen ah a sim.\nMawṭaw khamtu hi KIA ralkap lawng siloin PDF khal an tel ti a si ih khawmi ṭhenkhat cun hringhroawknak tivek tiang a um ṭheu ti`n an sim.\n“Siah pek nak ding ah tu thla ni 15 hlan ih nan pek lo cun neta kan lo hmu a si le hrem nan si ding tikhalin mi an ti. Siah peknak caken a um lawngah nan luat ding ti`n mi an sim thei” tiah Lashio-Muse zinpi ih mawṭawmawng mipakhat khalin a rel ve.\nHih thu thawn pehparin KIA ralbawi Colonel NawBu hnen ah Shan news in sutfiahnak a nei tikah “Siah khongnak cu daan pangaiin kan tuah ko. Amah belte ziangzat an khong tivek cu ka thei lo. Ziangtin an khong, ziangzet an khong tvk cu cuvek lam ṭuanvo latu thawn a pehpar aw” tiah a ti.\nSaklam Shan ram cu SSPP/SSA, TNLA, MNDAA le mipi ralkap ṭhenkhat cangvaihnak hmunram a si.\n← SAC ralhraang thawn remdaihnak tuah tumtu hriamkaibu pawl Official in phuang zo\nRCSS in SAC ralhraang ukhruainak hnuai ah Federal rampi din thei beisei →\nPDF thangkammi ah Ralhraang pawl an awk fuh, mithi le hriamtuar tam\nCovid 19 mina tuamhlawmnak dingih Cinema zung 4 hlu tu Lwin Moe le U Tin Maung Win\nMyanmar ram ih Covid 19 vaccine hmanthokding tikcu an phuang


Theihkauhnak Archives - Page 2 of 37 - Chinland Today Media\nNapolean cu 1760 kum ah a suak ih Hitler cu 1889 ah a suak. An karlak kum 129 a rei. Napolean cu 1804 ah rampi thuneihnak a la ih Hitler cu 1933 ah rampi thuneihnak a la. An karlak kum 129 a rei. Napolean in 1812 ah Austria ram Vienna khawpi a la ih Hitler in 1941 ah Vienna khawpi […]\nCuba Ram President Bangorel Fidel Castro Ih Thutawi\nFibi Mate Cuba ram President bang Fidel Castro cu kum 90 mi si in, kan dungkar ninga zan ah a thi ih, an ram pum in December ni4/ nikua sung an suun ding. Tuisun in a ram mipi in Castro ih ruang hi upatnak pek theih a si. President hlun sunnak an neih sung hi, zu zuar siang a si […]\nNa Thei Dah Maw?\n* Nga-maan (Shark) pawl in miles 2 (kilometre 4) hlatnak hmun ih thisen forkhat ih rim an thei thei. * Minung pawl ai in Ar pawl in zing ni suak eng mawi cu minutes 45 ih tuan in an hmu hmaisa ttheu. * MGM (Metro Goldwyn Mayer) Logo a thok nak ih an hmanmi Kiosa pi cun cuih Logo hrang […]\nby CT Media ·\tNovember 12, 2016 ·\nSunitha Khrishnan: Minung Zuarleinak ih Nuaisiat Tuartu le Dotu\nThuanthu roling ahcun Phoenic (Finix) vate cu kum 500 sung a nundam hnu ah, vutcam ah cang thluh ko in a urkang aw ih, cumi vutcam lak ihsin a hung keuhsuak sal. Cuti’n kum 500 dang a nung lala ti a si. Cuvek thawn a bang aw deuh mi nun cu Sunitha Khrishnan ih nun ahhin hmuh a theih. Amah […]\nby CT Media ·\tOctober 27, 2016 ·\nKan dunglam kum 30 lenglo ahkhan, suakthuan a si mi Jadav “Molai” Payeng cun a suahnak hmun India ram, Assam hmunram ih vunnel lawng in a khat mi hmun ah thingkung ci phunphun a rak tuh thok. Cumi cu 1979 ahkhan a si ih tiva tisuar pawl in vunnel parah rul tampi an fen tang. Cumi lai ih kum 16 […]\nby CT Media ·\tOctober 20, 2016 ·\nZuk Zohnuam lo a um ruangah, Mitthi zohnu zoh ding na raap pangle ralring aw.. Zuk dang tampi a um. Leitlun ih thil tuah daan dangdang lakih mak danglam le rapthlak zet lakah Indonesia ram ih Torajan miphun pawl ih mithi ruang phorhsal ih thawmhnaw thar hruhter sal puai an neih mi hi a tel ve. Hihi laicin sungkhat, unau […]\nby CT Media ·\tSeptember 9, 2016 ·\nRussia ram ih tiva pakhat cu thisen vekah a cang. A sennak san hi theihfiang a si hrih lo. Russsia ram ih tiva pakhat, Arctic khua timiih Naorilsk ih Daldykan tiva cu mani sun ah thisen vek roriin a zaten a cang thluh. Thuneitu pawl in ziangruangah hi tiin a cang timi a rang thei bikih ngaihven dingin le kiangkapboruak […]\nSalai V Bawi Lian Leitlun ih phone thabik sithei dingih an tuah mi iPhone 7 le 7plus cu US khawpi ah tlangthannak le hmeltheihternak an nei fel ta. Ziangvek a si pei! Santhar mino pawl mit la zet dingih an tuah mi a si. iPhone lawng siloin Apple Watch tla hmeltheihternak an nei. iPhone 7 le 7 Plus pawl ih […]\nby CT Media ·\tSeptember 8, 2016 ·\nLeitlun Rualkom Nuambik/ Nuamlobik Ram 10\nConde Nast Traveler timi leitlun khualtlawng pawl hminsintu le an thuhla ngan tambiktu pawl cun khualtlawng mi 100000 lenglo hnenah thusuhnak tuah in leitlun rualkom nuambik ram le harbik ram pawl hrilnak an nei. An thusuhmi pawl ih tel mi cu an duhbikmi khawpi, hotel, khawthlirnak, tikulh, vanzam, long, hmailam caan ih feh an duhbiknak tipawl le a dangdang pawl […]\niPhone Ngaina Hrang iPhone 7 A Suak Thlang Ding\nApple company pawl cun September 7 ah iphone 7 hmeltheihternak le Macbook, Santhar Apple Watch tlangthannak le zuarthoknak cu America ram, San Francisco ah an nei ding tiin an than. Iphone ngainatu pawl ih an hngah hlap zet mi santhar iPhone 7 le 7 plus khal himi niah hmeltheihternak an nei ding tiah theih a si. A suak thar dingmi […]\nby CT Media ·\tAugust 30, 2016 ·


Duhdawtnak Taktak - Chinland Today Media\nDecember 5, 2008 10:15 pm·0 comments\nSiar: 1John 3:16-24\nKan duhdawt awknak cu ttongkam le awkaa men lawng si ding a si lo; duhdawtnak taktak cu ttuannak ah a lang dingmi a si. – 1John 3:18\nVeikhatkhat ka zung sungih ka luh tikah rin lopi in ka cabuai parah laksawng ka hmu ttheu. Kan dung naite reituk hlanih ka ngahmi cu Nicia pangpar zuk a cuangmi khuat-hai, ka hnattuanpi nu ih i pekmi a si. Dawr pakhat ah a hmu ih kan nu lungawiter dingah ruahsan in a lei ih thapeknak ca thawn a taanta. Cuih laksawng kan nu ka pek cu a lungawizet.\nHimi nu in ka nupi a theihnak vial in a um men thei ih midang hnenah tla a tthatnak pawl rel in a um thei ko. Sihmansehla, cuti ih kaa lawngih duhdawtnak cu ttuannak a telmi a taktak ih thapeknak thawn cu a danglamzet.\n1John 3:18 sungah, John in mi harsa kan hmuh tikah ziang kan tuah ding timi in sim. Mi parah zaangfah thinpemnak nei ding in forh: “ttongkam lawngin si loin tuahsernak langter in kan duhdawt pei” a ti. Hnattuan ding ttulzetmi kan hmuh tikah meeting tuah ih a thuhla rel ding a ttha ko; asinan cumi hrangah pakhatkhat tuah lohli a ttha sawn. Bible in hiti’n in sim; “A thu kan thei takah a tawk ko ti men loin, nan theihmi kha tuahsuak tum uh” a ti (James 1:22).\nThlarau Thianghlim hnenah, Jesuh hmin in mi pakhatkhat bom duhnak thinlung na neih theinak dingah dil aw. Cule cumi cu atak in tuahsuak tum aw. Tuni ah mi pakhatkhat parah thil danglam tuah aw. Christmas cibainak card na kuat thei. Culole Christmas laksawng tla na kuat thei. Thapeknak ca tla na kuat thei. Asilole lamleengpi aw. Thinlung takin thuruah in a simmi ngaisak aw. Tuahnak langter ih duhdawtnak cu duhdawtnak taktak a si.\nMipakhatkhat ih tuarmi ka hmuh asile Bawipa,\nA hrang thil ttha tuahsak ding le hnem thei ding i bawm aw;\nMi zawnruahnak lungthin i neihter hram,\nNa duhdawtnak maksak ka thinlung sungah luang seh!\nZawnruahnak cu duhdawtnak ih hnattuan a si.\nCoca Cola Palang ihsin Fimzirnak\nBatteries A Um Lo Maw?\nA lianzetmi Kan Bawi A Ra


Miropipawl Ih Bible An Ngainatdan - Chinland Today Media\nMiropipawl Ih Bible An Ngainatdan\nNovember 9, 2012 6:55 am·3 comments\nThil ropi zetzet tuahsuaktu mihminthangpawl hi Pathian tel loin anmai thiamnak le titheinak men ih thil tisuak an si lozia le Bible an ngainatzia kan tarlang hnik pei.\nIsaac Newton (1642 – 1727): Sir Isaac Newton hi Scientist-pawl lakah a hminthang bikpawl a si. A thil hmuhsuak mipawl lakih larbik cu Lei Hipnak (gravity) hi a si. 1666 hrawngih a hmuhsuah mi a si. Isaac Newton hin Lei le Van hi Pathian sersiam rori si in a zum. Bible ngaina le siar ringring mi a si. Thil thar a hmuhsuak mipawl hmuahhmuah ih hrampi cu Bible a si ti thu amah in a phuangsuak. A kaihhnget mi Bible cang cu: Isa. 45:3, “Na hmin ih lo kotu Israel Pathian ka si ti na theih theinak dingah, thim lakih ropawl cu ka lo pe ding ih, hmun fianrial ih thuh mi sumpawl khal ka lo pe ding,” ti hi a si. Bible in thim lak le hmun ih, fianrial ih thuh mi sum pek ding a tiamkam mi cu taima zetin a hawl ih, Pathian siannak in thil ṭangkai le hlu zetzet a hmusuak.\nBenjamin Franklin (1706 – 1790): Benjamin Franklin hin hminthannak phun dangdang a nei. Cangan hminthang khal a si, Scientist a si fawn. Ramkhelnak lamih hminthang pakhat khal a si. Mipi hrangih hnaṭuansuaktu hminthang pakhat khal a si. Hi pai thuhla ngantu hrekkhat cun, “Amerikan mipi vantlang ṭhangsotertu hmaisa bik…(The first civilized American to the Apostle of modern times) ti tiangin an ngan. Calai lamah a ṭawngkam lar zet an simsawnsin ṭheu mi cu, “Ca namnak cet ha 26 in pe uhla, leitlun pumpi hi ka neh thluh ding,” tiih a ti mi hi a si. Amai san laiah paisa an hman mi hi thir paisa lawng a si ih, tangka note neih a ṭul ti ca a ngan ih, tangka note an run tuahsuak tariai.Ramkhelnak lamah a lut ih, British uknak hnuai ihsin Amerika ram dinsuahnak ah a cangvai nasa. Amerika dinsuahnak thuphuansuah(American Declaration of Independence) hi amai ngan mi a si.\nBritish kut ihsin Amerika inn an tlei tikah hruaiawknak dan an tuah tikah nasa zetih elawknak a suak ih, an ṭhehfel thei lohli lo. Franklin cun cu laiih Amerika President hmaisabik George Washington hnenah a buainak thu ah Pathian rawn ding le pindan sungih dan tuahtupawl khal in ni khat ah vei khat tal thlacam dingin thurawn a pe. A ṭhumawknak Bible cang cu Sam 127:1, “Jehovah in inn a sak lo ah cun, Cui inn satupawl cun an ṭuanbang lak men a si; Jehovah in khawpi a kil lo ah cun, A kiltupa cu a meng lak men a si,” ti hi a si.\nGeorge Washington Carver (1864 – 1943): Carver hi Negro sungkua ihsin Missauri State ah 1864 ah a suak. Anauhak laiah Pathian thawi titithunuam an reldan cu amah in hitin a rel: Carver cun Pathian hnenah, “Leitlun hi ziang hrang bikah na sersiam,” tiah a sut ih, Pathian in, “Na thluak malmal thawn, theih tam na tum lutuk a si hi,” tiah a sawn. Cule Carver in, “Asile Bawipa, milai hi ziang hrang bikah na sersiam,” tiah a sut leh ih, Pathian in, “Ka fa, thu in suh mi hi a tum tuk ṭheu e,” tiah a sawn. Anetnakah Carver cun, “Bawipa Badam hi ziang hrangih sersiam a si?” tiah a sut. Cui thusuhnak cu Pathian in a sang ih, Carver hnenah Badam cin hlawkdan, a lei duh zawng, Badam ihsin thil ṭha dangdang tuahdan tla a thiamter. Carver cu Biblw ngaina mi a si ih, a Bible kaihhnget mi cang cu: Thufim 3:6, “Na lamzinpawl hmuahhmuah kha a hnenah ap awla, amah in na zinpawl a dingter ding,” ti mi le, “Pathian uknak le a dingfelnak cu hawl hmaisa sawn uh, cule cui thilpawl hmuahhmuah tla a lo pebet ding,” (Mat. 6:33) hi a si.\nWilliam E. Gladstone: Great Britain ih miropi pakhat a si. Anih cun, “Leilung tlunih miropi 95 ka hmuh mipawl lakah 87 pawl cu Bible ngainatu hlir an si,” tiah a ti.\nFranklin D. Roosevelt: “Kan ram ih miropi zate deuh thaw in Bible zirhnak parih ṭhumaw mi an si.”\nJohn Foster Dulles: Amah hi U.S Secretary of State rak si dah a si. “Bible hin Pathian a um thu le cui Pathian duhzawng cu a phuang ih, mikip ih tuah ding mi le tuah lo ding mi cu Pathian kamsuakthu ah a ṭhumaw a si,” tiah a ti.\nJ. Edger Hoover: “Bible hi nun famkim nei dingih kaihhruaiawknak hlawhsam thei lo a si, a sung thupawl hi thlun tum sehla, nun a him ding,” tiah a ti.\nHerbert Hoover: America President rak si dah cun, “Kan ram ṭhansonak hmuahhmuah hi Bawi Jesui’ zirhnak le Profetpawl zirhnak tihna ihsi rung luangsuak thluh a si. Cuiruangah Amerika mipawl hrangah cun Bible siar hi athupi tuk lawmmam,” tiah a ti.\nBernard Baruch: Amerikan milian mangkawng cun, “Mikip ih an siar tengteng ding mi cabu pa li lakah, Bible athupibik ah ka ret ih, Bible ah hin kan harsatnak, kan buainak hmuahhmuah haikiandan a um a si,” tiah a ti.\n10. Dr. Robert A. Lillikan: Physics lamih Nobel Prize ngahtu\ncun, “Bible hi thusuhnak tuah thei lo tiang khawpih hrampi, thutak le thuk bik, leitlun pumpi ih an pawm thei mi, thudik hnin ve lo cu a si,” tiah a ti.\n11. Dr. Charles W. Mayo: Surgery Professor a si. “Midam le midam lo hrangah Bible hi hnangamnak hrampi a si. Pumpak nun le miphun nun hrangah lamzin ding ihsi pial lo ih mi hruai theitu umsun a si,” tiah a ti.\n12. Sir Winston Churchill: British Prime Minister rak si dah cun, “Kan Scientist-pawl thlirnak le ram duhdawtupawl thlirnak tawpkhawk hi Bible ihsi luangsuak mi hlir an si. Kan hmai lam thil um ding mi hi Bible thu vekih rung thleng ding mi an si, curuangah Bible hi kan ṭhumawknak lungpi le kan rawlhimnak lungpi a si,” tiah a ti.\n13. Ṭueen Elizabeth II: Birtish siangpahrang nu Ṭueen Elizabeth II cun siangpahrang lukhum khumter a si ni ah, maicam ihsin Bib le an pe ih, Archbishop of Canterbury cun, “Bible cabu Bible hi leilugn tlunih thil um mi hmuahhmuah lakih thil hlu bik a si. Hihi siangpahrang sungkua dan bu a si, Pathian kamsuakthunung a si,” tiah a phuang.\n14. Chaing Laishek: Tuluk ram President khan zing breakfast a ei hlanah minit 30 sung Bible a siar ṭheu. A ralkappawl Formosa hmunih an tan laiah, “Bible hin ka phurrit in sawng zangkhai ih, hi leitlun riahsiatnakpawl i haikiansak. Kaa ih simsuak theih lo lungawinak ka nun ah a thlen ih, Thlarau Thianghlim aw in theihter a si,” tiah a ralkappawl a sim hai tiah an ti.\n15. Abraham Lincoln: Amerika President 16-nak in, “Thiltitheinak hrampi cu Bible hi a si. Bawi Jesu hnen ihsi thil ṭha kan dawn mipawl hmuahhmuah hi Bible fehtlang ih kan neih mi a si. Bible hi Pathian in minungpawl hnenih a thilpek ropi bik a si,” tiah a ti. A kaihhnget mi Bible cu Sam 37 pumpi hi a si tiah an ti.\n16. Ṭueen Victoria of England hnenah Afrika siangpahrang pa in, “England ropitnak san hi ziang a si?” tiah a sut ih, siangpahrang nu cun Bible phaw mawi zet nei laksawng ah pep hah in, “Hi Bible hi England ropitnak thuthup a si,” tiah a sang.\n17. Siangpahrang George V: “English Bible hi kan ram hrangah phumthup mi ro a si ih, kan hnam thlarau cawmtu a si, leilung tlunih thilum mi hmuahhmuah lakih hlu bik a si,” tiah a ti.\n18. Timothy Dwight: Yale University President si dah cun, “Thawnginn thim zetih tukvirh awngaw cu Bible hi a si, cuih hmun ihsin thawngtlapawl in catuan ram kan thlir thei,” tiah a ti.\n19. Professor William Lyon Phelps, Yale University Professor cun, “Mi zo khal a zir lai, Bible fehtlang ih thiam cu mithiam(Educated) a si,” tiah a ti.\n20. Henry Van Dyke: Princeton University Professor cun, “Cabu dang hrimhrim hivekih thiltitheinak nei a um dah lo. Mi zokhal Bible a siar ih, nunpi a tum a si ah cun a rethei dah lo ding,” tiah a ti.\n21. Thomas Carlyle: Scotland mi thuanthu thiam hminthang cun, “Bible cu cabu zahum, mi tin cabu, ka hmai lam le kan dung lam thlirfengnak cabu a si,” tiah a ti.\n22. Count Leo Tolstoy: Rusian Phylosopher, thuanthu phuahtu miropi cun, “Bible tel lo cun tulai leitlun ih nauhak kan zirhnak hin kan society ah sullam a nei thei lo ding,” tiah a ti.\n23. John Ruskin: Literary Artist hminthang cun, “Ka ngan zo mi le ka khawruahnak fehliam zo, leiltunih ka phawrsuah zo mipawl hmuahhmuah hi ka nauhak laiih ka nu in Bible cang in byheart-ter mipawl ihsi luangsuak hlir an si,” tiah a ti.\n24. John Milton: Mitcaw, hlaphuah thiam hminthang zet cun, “Bible sungih hlapawl vek hla dang a um thei lo. Profetpawlih thusim mi vek thusim ropi dang khal a um thei fawn lo. Bawi Jesui’ rundamnak vek thil hlu hi Bible leng lamah a um thei lo,” tiah a ti.\n25. John Vanamaker: Amerikan sumdawng milian mangkawng cun, “Thil leinak dingah sumpai a thawngza za ka hmang zo. Cumi lakah kum 11 ka si lai ih, paisa malte man a phaw sen mi Bible ka rak lei mi kha a hlu bik ka ti,” tiah a ti.\n26. Syngman Rhee: Hruaitu ropi a si. “Bible siar ka taimak thawk ihsin, ka nun siardan ka thiam.”\n27. Michael Faraday: Scientist a si. “Bible hi kan nun kaihruaituih kan hman a si ah cun, ziangtin saw kan fehsual thei ding.”\n28. Dr. Charles W. Mayo: “Kan kilkhawi mi midam lopawl cun an damcah laiah Bible an ngaina lo khal hai sehla, an natnak a khirhkhan deuhdeuh tikah cun Bible an ngaina deuhdeuh.”\n29. Patrich Henry: Dan thiam hminthang a si. “Cabu suah zo mi hmuahhmuah kawmkhawm hnakin Bible hi a hlu sawn.”\nKe Pathum Nei Leng Thawih Cabu Phurtu Italy Putar Kha!\non November 9, 2012 at 9:53 am\nBible vek ih a zum ih a feh mi zumtu kan si ding a va thupi ve, lungawi na-sa.\non November 10, 2012 at 9:59 am\nSiar man hla na sa!\nBible (Pathian ttong kam)duh tu, upat tu Miphun le Ram pawl cu thlawsuah an dong.\nBible ngaina tu cu Pathian in a thuthup a zirh sin sin.\non November 11, 2012 at 10:03 am\nPathian le a thu (Bible) hi atcilh phawt sehla!


Zekhariah 1 (Zechariah 1)\nZekhariah cabu hi ṭhen hnih ah ṭhen a theih: (1) Bung 1-8 tiang: 520-518 BC karlak sung Zekhariah ih simmi thu kha a um. Himi thu pawl hi hmuhnak lawnglawng in a si ih Jerusalem remsalnak ding thu le Biakinn sak salnak ding, Pathian ih milai pawl thianternak le a thleng lai dingmi Messiah uknak thu a si. (2) Bung 9-14: Hi sungah hin a cuih hnu deuh ih simmi thu an um ih an ruahsan mi Messiah thu le neta bik thuṭhennak thu pawl an si.\nRalrin peknak le ruahsannak (1:1-8:23)\nIsrael kiangkap ram pawl thuṭhennak (9:1-8)\nHmailam ṭhansonak le daihnak (9:9-14:21b)\nBawipa In A Minung Pawl A Ko\n1Darias in Persia siangpahrang a ṭuannak kum hnihnak kum, thlariat thla ah, Iddo ih fasuan, Berekhiah ih fapa profet Zekhariah hnenah Bawipa ih thu cu hiti in a ra. 2Cungnungbik Bawipa in Zekhariah cu Israel mi hnenah hiti in sim dingin a fial. “Keimah, nan Bawipa cu nan pu le pa pawl parah ka thin a heng ngaingai; 3a sinain atu-ah nan hnenah hiti in ka lo sim. Ka hnenah ra kir uhla nan hnenah ka kir ve ding. 4Nan pu le nan pa bangtuk si hlah uh. Khuahlan laiah profet pawl in ka thu an sim hai ih sualnak tuah lo ding le thil ṭha lo tuah lo dingin an sim. Asinain ka thu an ngai duh lo, a thlun khal an thlun lo a si. 5Cuih profet pawl le nan pupa pawl cu an nung nawn lo. 6Ka sal profet pawl hmangin nan pupa pawl ka thu le ka thukham ka pek, a sinan zianghman ah an siar lo; curuangah harsatnak tampi an tong a si. Cule hremtlak an si ruangih hrem dingih a rak tumtu cu Cungnungbik Bawipa keimah ka si kha an run thei ih an sir-aw sal a si,” a ti.\nProfet In Langnak In Rang A Hmu.\n7Darias in siangpahrang a ṭuannak kum hnihnak kum, thla hleikhat thla (Shebat thla), ni kul hluanli ni ah zan ah Bawipa in langnak in thu i sim. 8Rang sen par a tomi Bawipa ih vancungmi pakhat, phairawn ih lenhmui kung lakah a cawl ih a dungah rang dang pawl an um: rang sen, rang ṭial le rang raang pawl tla an si. 9 ‘Bawipa, hi rang pawl ih tican cu ziangso a si?” tiah ka sut.\nVancungmi in, “Atican ka lo sim ding. 10Leilung pumpi thleng thluh ding le zoh dingah Bawipa in a thlah a si,” tiah a ti.\n11Rang pawl cun, vancung mi hnenah, “Leilung tlun khuazakip ah kan thleng ṭheh zo ih leilung pumpi cu daitein le hnangamte in a um a si, ti kan hmu zo,” tiah an sim.\n12Cutikah vancungmi cun, “Cungnungbik Bawipa, Jerusalem le Judah khawpi dang pawl parah kum sawmsarih sung na thin a heng zo. An parih zaangfah thinpemnak na neih sal hlan, ziangtik tiangso hiti in an um hrih ding,” tiah an sut.\n13 Bawipa in vancungmi cu thinhnemnak ṭongkam in a sawn ih, 14cuih Cungnungbik Bawipa ih ṭongkam cu tlang-aupi ding ah vancungmi in i fial. “Ka khawpi thianghlim Jerusalem hrangah duhdawtnak le seherhnak tamzet ka nei. 15Asinain thlangamnak le daihnak a ngahtu miphun pawl parah ka thin ka sup rero nain cuih miphun pawl in ka minung pawl tuarnak cu an luarter deuhdeuh. 16Curuangah Jerusalem khawpi parih ka zaangfahnak langter dingah ka ra kir a si. Ka Biakinn cu saksaal a si ding ih Jerusalem khawpi cu dinsal a si ding,” tiah a ti.\n17Vancungmi in ka hnenah, “Cungnungbik Bawipa in ‘Ka khua pawl cu an ṭhangsozet sal ding ih Jerusalem khuapi cu ka bawm ding ih ka ta tiah ka ti sal ding,’ a ti. Cumi cu tlang-aupi hrih aw,” tiah i ti.\nProfet In Ki Pawl A Hmuhnak\n18Langnak pakhat a um sal ih cawcang ki pali ka hmu. 19Ka hnenih a ṭong rerotu vancungmi hnenah cun, “Hi ki pawl ih tican cu ziangso a si?” tiah ka sut.\nAnih in, “Judah mi, Israel mi le Jerusalem mi pawl khuazakip ih a ṭhekdarhtu miphun pawl can-ai an si,” a ti.\n20Cule Bawipa in sobul thawn hnaṭuantu pali i hmuh. 21“Himi pawl hi ziang tuah dingah so an rat?” tiah ka sut.\nAnih in, “Himi pawl cu Judah ram a ṭiotertu le a minung pawl a ṭhekdarh ṭhehtu miphun pawl ṭhihṭhaih ding le hlonhlo ṭheh dingah an ra a si,” tiah i sawn.


Kashmir Ah Buainak A Thok Saal - Chinland Today Media\nFebruary 9, 2010 2:07 am·0 comments\nKum 2008 ihsin India ram saklam, Kashmir khua ih muslim pawlin an umnak khua le ram cu anmai’ bulpak ih uk ding an dilnak an aupi hnu ah acozah cun palik le raalkap thazaang thawn a kil ringring ih, muslim pawl puai nikhua a thlen tinte’n an buainak cu an langter ringring.\nKan dung zarhpi ni ah Kash- mir mipi pawl cun acozah dodalnak thu an aupi ih, sandahpiahnak an tuah saal ruangah palik pawl cun mitthli tlaknak (tear gas) thawn dawi an tum ih, cuih mitthli tlaknak cerek hawng cun nauhak pakhat Wamiq Farooq (kum 14) a khawng that ruangah, tlawngkai nikhat ni ah palik station pahnih cu mipi cun siatsuah an tum.\nKashmir pawlin buainak an tuah tinte’n thih hlohnak a thleng ringring tiah acozah cun a hminsin ih, kum 20 hnakih tam sawn cu India le Pakistan karih buaibainak suahtertu (India ih um muslim pawl cu tapung pawlin an tukforh ruangah) an si vekin, acozah khatlam le khatlam siseh, tapungpawl thawn do awknak ruangah siseh milai 47,000 an thi zo tiah In- dia ram thuneitu pawl cun an sim. – AP\nNunau pakhat in thihcilh bomb in mi 54 a that\nKan dung tlawngkai nikhat ni ah Baghdad khawpi thlanglam ih Karbala khawpi ah Shite muslim pawl in ‘ni thianghlim’ an hmannak ah nunau pakhat in thihcilh bomb a puahter ih mi 54 an thi tiah Iraq thuneitu pawl cun an sim. Kan dung zarh tlawngkai ninga ni ihsin an hman thokmi Shite muslim pawlih ni thianghlim (an biaknak hotu ‘Imam’ Hussein ih thihnak parih ni 40 sung an unnak puai) ah thlacam ding pawl lak ihsin nunau pakhat cun bomb cakzet a puahter ih, midang 117 lai in hliamhma an tuar. – AP\nSiangpahrang Tutankhamun ih DNA zohfel tum\nKan dung zarhpi ni ah Egypt ram ih mithiampawl cun hlanlai ih siangpahrang Pharoah pawl lakih hminthangbik Tutankhamun ih DNA an zohfiangnak ihsin an hmuhsuahmi pawl cu hmai February 17, 2010 ah an phuang ding tiah a sim.\nCairo khawpi ih Museum (hlanlai thilri pawl retnak) thuneitu pawl cun siangpahrang Tutankhamun ih ruak (mummy) an laihsuah vete’n mithiam pawl cun DNA (taksa ihsin zoveka si ti theih theinak) an lasuak zo tiah an sim.\nTutankhamun hi kum (9) lawng a si ihsin siangpahrang hnatuan zo ih, kum (19)a si laiah a san theih loin a thi. 1922 ah British archae-ologist Howard Carter cun leihnuai ihsin a laisuak ih, 2008 August thla ah Egypt mithiam pawl cun Tutankhamun ih ruak kiangah nausen pahnih ih taksa khal an hmuh thu an sim.\nCuih nausen (pum sungih nausen: foe- tus) cu Tutankhamun ih fa an si thei ih, siangpahrangnu Ankhesenpamon thawi an neihmi an si thei tiah zumnak an nei. DNA ihsin an thil hmuhsuahmi pawl cun siangpahrangnu Nefertiti ih thuhla le Tutankhamun ih cithlah pawl khal a simfiang thei tiah an ti. – AFP


Mipi Humhimtu Pawl Cu An Khuasung Ah Lut An Siang Lo, PDF In A Riahsiatnak Thu A Tarlang – Meifar\nMipi Humhimtu Pawl Cu An Khuasung Ah Lut An Siang Lo, PDF In A Riahsiatnak Thu A Tarlang\nKayah State-Shan State ramri kiangkap hrawngah tualsung mipi humhimtu KNDF B 06 le PDF pawl tangtlang in ralhrang pawl thawn an kapaw ciamco. Tulai an doawknak hi ni 20 lenglo a si zo ih ralhrang 100 lenglo an thi, mipi humhimtu 30 lenglo an thi ve.\nFebruary 15 ihsin an kapaw thok ih tuini tiang an kapaw rero lai, ralhrang pawl cu motor, tank le ke thawn khuakhat hnu khuakhat ah an lut vivo ih tualsung mipi humhimtu pawl an hawl. KNDF B 06 hotu in, “Meithal, ralthuam kan thlauawk deuh ruangah khuakhat hnu khuakhat ah kan tlan ih an dunglam ihsin kan va kapsal ṭheu. Kan leiram sung a si ruangah hmunram umdan hi kan theifiang ih an cangvai thei lo. Curuangah ralhrang pawlin an lutnak khua cu an siatsuah, an urkang vivo” a ti.\nKhua ṭhenkhat ahcun mipi pawlin an khua ih lut an rak siang lo, ‘Nan ra lut asilen uico ralhrang pawlin kan khua hi an urkang ve ding” an rak ti. KNDF B06 hotu in, “Ralhrang pawlin an khua le ram an urkang sak, asinan ralhrang pawl ih sualnak cu an hmu lo ih kanmah sawn in mawhpuh. Kan hmailam caan hrangah nunnak thap in ral kan do rero lai” a ti.\nRalhrang pawlin tualsung mipi humhimtu pawl an kap ngah lo asilen an thinhengnak cu khuasung mipi pawl parah an cangvai, pukpi le helicopter in khuasung mipi pawl an kap ciamco ṭheu. Mipi humhimtu in, “Uico ralhrang pawl ih cangvaihnak cu an hmu lo, nanmah ruangah hmun dangdang ah kan tlan phah. Nanmah ruangah kan khua hi an urkang ding in rak ti cu ka riahsia tuk.\nThuhla a phunphun ruangah dung kan sip lawk ṭheu ih khuasung kan lut cu, ‘Kan khua ih nan rat asilen kan khua khal an urkang ding’ in rak ti. An ruahnak hi kan theithiam, curuangah khua thawn hlatawknak hmun ramlak ah kan va um, ralhrang pawl ih sualzia cu an thei ko nan mipi in hitin in rak pehtlaih cu ka beidong” tin media hnenah a sim thei.\nUK Pacang Cu A Thang Thutthi, UK Ram Ih Pa Sang Bik Ah A Cang\nRalhrang In An Bawlung Sit Thiam An Lawrkhawm Mi 12 Cu Doawknak Tualrawn Ah An Thlah Ih An Tlanhlo


Dr. Lian Hmung Sakhong Laiza ih Interview | VCTH\nHome » Interview » Dr. Lian Hmung Sakhong Laiza ih Interview\nBy vcth on October 31, 2013.\n8888 Democracy buainak ihsin a suakmi Chin National Front (CNF) palai pawl cu Ethnic Armed Groups Conference kai ding ah Laiza Khua an thleng.\nCNF ih Cozah thawn kapawknak colh ter ding parah pomdaan leh hmuhdaan, Nainganyee dinhmun le hmailam hnattuandaan ding ngaihventu pawl ih director le Ethnic National Council (ENC) ih Chairman, Chin National Council (CNC) ih Taba-pattih member le CNF ih Council Member Dr Lian Hmung Sakhong thawn a tanglam vekin tongaw le sutawk a si.\nSut – CNF dinthok daan insim thei pei maw?\nLHS- CNF cu 8888 Democracy buailai ih Yangon, Mandaly University ah fimthiam zirtu Laimi thlawngtapawl Komkhawmih dinmi a si. 1989 kum Kachin State KIO hnen ah Ral thiamnak an zir.\nSut- CNF ih dinnak san le tumtah mi insim thei pei maw?\nLHS- CNF ih tumtah mi cu tthensuak ding le Independent hrang khal a si lo. Pyihtaungsuh cu Pang Lung Agreement vekin a tak ih Federal Pyihtaungsuh system ih tundin a duh. A tawi zawng ih rel a si le Democracy ngah ding, Taiyinta miphunpawl Nainganyee le Lumyoyee khal ah covo bangrep ngah ding, Chin miphun mah te tungding awle tawlrelaw thei ding (Federal ngah ding) himi 3 hrang tumtah ih din le do a si.\nSut- Laiza ih tuahmi khawmpi kai dingah zo in a lo sawm, ziangthu nan rel ding tipawl insim thei pei maw?\nLHS- Laiza ih khawmpi kai dingah KIO in insawm. A tlangpi in UNFC pawl a sawm a si bik. Kan ni ih a hleice ih kan relpi duhmi cu group pakhat fingfing in kapawk colhnak kan tuah zo maw. KIO cun 1994 kum ihsin a tuah zo. Himi ihsin Rampumhuap kapawknak colh ( Nation wide cease fire) ding thu kan rel vivo ding.\nSut- Ziangmi parah hrampi bun in kapawknak colhtir dingih tuah a si ding.\nLHS- Kapawknak colhtir ding tuahnak ah thu 5 in a um. Cumi thu 5 par ih zirin agreement tuah a si ding.1.Ral aw ding ih tawlrelnak colh tir ding. 2. Ralkap umnak bikhiah tuah ding. 3. Hriamhrei keng lo in sukso tlawn theih a si ding. Hriamhrei ken a si le thuhla theih tir aw ding. 4. Pehtlaihnak zungpawl on a theih ding. 5. Ramkhel ( Nainganyee) thuhla rel ding. Hipawl cu a thlangpi in Taiyinta zate thawn a pehthlai.\nSut- Reltlangnak ihsin ziang tuah vivo a si ding.\nLHS- Netabik step ih Nainganyee thu relkhawm a si ttheh tik ah lungkimtlangnak pawl a zaten kan kom ding ih Pin Lone vekih Conference pi ko sal ding le Pinlone agreement vekih Pyihtaungsuh Agreement tuah ding a si. Cumi agreement par ihsin kan duh zat zianghmauh kan ngah thei ti ih zirin hmailam hrang ruat a si ding.\nSut- 2008 Daan hrampi thawn pehpar in CNF ih hmuh daan in sim thei pei maw?\nLHS 2008 daan hrampi thawn pehpar in tufang ah zianghman kan ruat hrih lo. Nainganyee thu relkhawm ttheh dinhmun a thlen lawngah 2008 daan hrampi thawn pehpar in a thar ih ngan duh maw duhlo ti pawl kan rel leh ding. Cozah thawn biakawk lai ah le Nainganyee thawn pehpar ih relkhawm ttheh a si hlan sung 2008 daan hrampi thawn pehpar in zianghman sim theih a si lo.\nSut- Chin mipi ih pomdaan le duhdaan insim thei pei maw?\nLHS- Chin Mipi ih pomdaan le duhdaan cu Federal an duh, Democracy an duh, Taiyinta zaten bangrep covo ngah an duh, Chin rampi tthangso ding an duh. hipawl cu an pomdaan le duhdaan a si.\nSut- 2015 kum hrilawknak ah CNF tel nan tum maw?\nLHS- Hrilawknak ih tel dingah hriamhrei kai thawn tel a theih lo.\nSut- Hriamhrei kai ih revolution tuahnak san insim thei pei maw?\nLHS- Zohman hriamhrei kai an duh lo. Revolution timi cu ol zetmi a si lo. Mi an thi, zohman thi duh an um lo. Minung sinak ah nun kan duh ttheh. A sinan himi Nainganyee system cun taiyinta miphun pawl ih Miphun sinak, Calai, Nunphung, Ttong, Biaknak, zumnak tipawl Aamahkhaan (guarantee) in pe thei maw. Mai Miphun hamtthatnak hrang mahte tuah theih a si maw, ttuanding inteh in siang maw. Cumi parin Revolution kan tuah. Hitivek ih tuah thei ttuan thei a um a si ahcun zohman hriamhrei kai ih Revolution tuah an duh lo ding.\nReporter- Hi tivekin in sim le sang ruangah kan lung a awi,\nLHS – Kei khal ka lungawi ve.\nBy Reporter News Journal/31.10.2013


Pathian Ttongkam ih Famkimnak - Chinland Today Media\nPathian Ttongkam ih Famkimnak\nJanuary 12, 2012 1:23 am·0 comments\nZumnak neih timi cu kan ruahsanmi kan ngah tengteng ding, ti zum le kan mit ih kan hmuh thei lomi a um rori a si, ti zum khi a si.\n–\tHebru 11:1\nBible Siar Ding: Hebru 11:1-10\nKannih hi dizi (tide) a kainak ding hmun a niamnakbik ih umtu tla kan si men thei, asinan cumi cu dizi (tide) a kai zawngih a kaipi theinak hmun ttha ih um tla a si thei ko. Ziangtinkim hi Thlarau Thianghlim thawn khahnak parah a tthum aw a si. Kannih cu A huham cahnak ih tonghtham theinak le a khuakhan lairelnak sungah tiari (ready) cia kan si ahcun khuaruahhar le mangbangza thil a cangsuak thei a si.\nZiang hmuahhmuah cu Pathian kan zumnak parah a tthum aw thluh. Rundam fa kan si ahcun, cumi cu lamzin umsun a si, ziangahtile Pathian Thu Bible in in simmi a si. Kanmai’ thinlung phuurnak parah tthum awk a theih lo. A nungmi zumnak lo cun kannih in tuah theimi taktak zianghman kan nei lo. A si tengteng dingmi thil cu, Pathian Amah rori A Fapa neihsun Jesuh Khrih in a ra ih thazaang cahnak huham in pek, curuangah zumtu cu kan taksa ruangpum khal Pathian huham ih tuammi kan si. Pathian sungih kan um ahcun kan hrangah ziang hmuahhmuah a cang thei thluh a si.\nPathian ih tumtah cu kannih hi hih leitlun ah Amah ih sunlawinak phuanglangtu ding kan si. Cumi cu ziangtiklai caan khal ah Satan khawsia ih huham in a dokalh ringring. Pathian in kan nunnak khal ah a mifel Job nunnak parih a rak ttong vekin sim thei ve dingah in duhsak. Bawipa in, “Ka siahhlawh Job khi na hmu maw? Leilung pumpuluk ah amah bangtuk mi ttha le rinsan tlak zohman an um lo. Keimah i bia ih thil ttha lo zianghman a tuah lo” a ti (Job 1:8). Bawipa ih lungawinak cu kan sunglam nunram ah a langfiangzet thei ih Pathian thawn khat tahrat in Satan cu kan kawk thei ve a si.\nPathian in kan hmuh thei dingah langhnganzet le fiang keukeu ih a langtermi cu hiti’n a si: “Ziang khal zumnak parih bun loin tuah cu sual a si” (Rom 14:23). Pathian in A duhnak sungah kan duhnak tthum thei ve dingah in duhsak. Curuangah kan hmuh theimi cu, Pathian Ttongkam a zate’n kan zum thei lo ahcun kan sunglam ih thil um daan cu Pathian Ttongkam ih famkimnak cohlang thei dingin a thianghlim thei lo ding. Mi tampi in an minung fimnak kha Pathian ai-awh ah an ret ruangah Pathian in an hrangah a tthabik in a tuahsak thei lo, ziangahtile milai tisami sinak cu Pathian ih sinak thawn ziangtiklai caan khal ah an dokalh aw ringring a si. Pathian in kan hnen ihsin thil ttha a ngah thei lo ding, kan minung tisa duhhiarnak a hloh verver hlan sung ahcun.\nThlarau Thianghlim cu kan khuaruah le nunnak uktu a si lo ahcun Pathian hrangah zianghman tuah theimi taktak kan nei thei dah lo ding.


Lehpannak Archives - Page 3 of 65 - Chinland Today Media\n2015 Leitlun Bawhlung Lek Thiambik Zoha Si Ding\nLeitlun ah football lektu hi tamzet an um ih, cumi lak ihsin a thiambik tiih hrilsuahmi an nei ringring. Tuikum khalah, a thiambik tiih hrilsuah dingmi, FIFA World Player of the Year 2015 laksawng ngah thei mi pathum hrilsuah an si zo. Annih pathum lak ihsin mi pakhat cun hi laksawng hi a ngah ding. Cupawl tla cu : 1. […]\nLeitlun mipi pawl ih thinlung nehzet tu Manny Pacquiao le Amir Khan an thong aw ding tiih ruahsannak a um nawn lo hnu ah, an thong aw salnak ding dinhmun tamsawn in a thlaineh sawn zo. Amir Khan in thongpi dingin a rak sawm nak cu, Manny Pacquiao te lam in letnak a um ngaingai thei dahlo. Asinan (Salai) Manny […]\nby CT Media ·\tOctober 28, 2015 ·\nEuro Qualifying Match ah Premier League Lektupawl Cang Tha\nEuro 2016 tel theitu ding hawlnak cu a play-off lawng a tang thlang. Play-off an sit hlan tiangah, 2016 Euro Qualifying match ah England ramsung zuamawknak, EPL ihsin lektu pawl cun goal 123 an sit goal ruangah League dinhmun in a thun tambik League a si. Bundesliga ihsin lektu pawl cun goal 90 thun in pahnihnak an si. Serie A […]\nby CT Media ·\tOctober 17, 2015 ·\nEuro 2016 Tel Thei Ram Fiang Vivo\nKum 2016 ah, France ram ah Europe ramsung ih Football zuamawknak sangbik “Euro 2016” cu an sit ding. Cumi ih tel theitu ding hrang Europe ramsung ih ram 53 pawl ( UEFA suntel ram pawl ) cun zuamawknak an nei. Euro zuamawknak ahhin ram 24 tel ding a si ih, ram 20 pawl cu a fiang zo. France ram cu […]\nby CT Media ·\tOctober 13, 2015 ·\n2024 Olympic Games Khawpi pa 5 In Ham\nLeitlun lehzuamnak ropibik tiih kawh mi Olympic Games congahtu ding hrang khawpi panga in an zuam aw. 2024 Olympic Games hrang ih zuamawtu khawpi panga 5 pawl lak ihsi nehnak cotu hi The International Olympic Committee (IOC) pawl ih thurelkhawnak an neih hnu ah puansuah a si ding. 2024 Olympic Games hrang co thei dingih zuamtu ram pawl cu Los […]\nby CT Media ·\tSeptember 16, 2015 ·\nEngland ramsung football zuamawknak lak ih telve, Capital One Cup ( Tuihlan ahcun Carling Cup ti a rak si dah ) third round hrang draw neihfel a si zo. Champion lai Chelsea cu vantha ah cang in Walsall thawn an sit ding. EPL ih lek ban lak ihsin tel thei an um hnuaihni lai. Man U khal Ipswich Town an […]\nby CT Media ·\tAugust 26, 2015 ·\nAC Milan ah Mario Balotelli Thleng Sal\nLiverpool cun ruahsannak tumzet thawn Italy hmaitlan Mario Balotelli cu AC Milan ihsin £16million inan rak lei. Liverpool ah season khat sung a lek nan a hlawhtling thei ngaingai lo. Cuvek ih can a hman ruangah amahten training nak khal neihter a si. Tu ahcun a Club hlun AC Milan ah tuikum sung loan in a sit ding. AC Milan […]\nChelsea ah Lek Ka Duh : John Stones\nEverton Club ih lek rero, England mi kum 21 ih upa John Stones cun, tu ih a lek reronak Everton suahsan ih Chelsea ah lek a duhtu Club tuanvo neitu pawl hnenah a sim thei. Tuikum thal lektu lei thei can sungah, Chelsea cun Stones hi lei ding in tum thum rori an rak ngiar dah nan, an hlawhlting lo. […]\nMyanmar’s International Boxing Yangon Ah Tuah Ding\nJanuary Van Yangon khawpi, TheinPhyu leknak zungah Myanmar’s International Boxing puaipi cu August 30 ah tuah a si ding ti’n DVB in a tarlang. All Satar Big Fights tiih hmin pekmi, Myanmar’s International Boxing puaipi ah ramsung ih Boxer pawl asimi, Htun Htun Min (Mohdon) le Jackson (Brazil), Saw Nga Mann(Shwedoo) le TaPyayNyu(cement zung) tipawl ih thongawk puai le ramdang […]\nby CT Media ·\tAugust 19, 2015 ·\nRadamel Falcao Le Diego Costa\nMonaco ihsin Manchester United in kumkhat sung ruahsannak sangzet thawn an sanmi Radamel Falcao cu an zum hnak ih goal a thun thei lo ruangah tuikum ah an sang bet duh nawn lo. Man U ahhin damlonak ruangah a lek thei lo phahphah ih, match 29 a leknak ah goal 4 lawng a thun thei. Culai ah, Chelsea Manager Jose […]\nby CT Media ·\tJuly 29, 2015 ·


KIO Chairman In, “Hriamkai Pawl Mipi Parah Kut Thlak Hlah Uh” A Ti – Meifar\nJanuary 5, 2022 admin Lawrkhawm 0\nKachin Independence Organisation (KIO) Chairman Gen N’ban La in kumthar sun ah, “Hriamkai pawl mipi parah kut thlak hlah uh, ralhrang thawn direct ih pehtlaihaw mi an si lo ahcun kut thlak hlah uh. Mipi umkhawmnak hmun siizung, tlawnginn pawl khal siatsuah nawn hlah uh. Diknak thawn hnaṭuan uh law, minung covo siatsuahnak in cangvai hram hlah uh” tin thucah tawi anei.\nKachin hriamkai pawlkom pawl kaihruaitu KIO hnuaiah Kachin Independence Army (KIA) an um, KIA cu Kachin le Shan ramsung ah umhmun an khuar ih ralhrang pawl thawn an doaw ṭheu.\nRalhrang in ramsung thuneihnak an lak hnuah cozah hnaṭuan pawl cu ralhrang kuthnuai ah hna an ṭuan duh nawn lo, cumi hnuah ralhrang pawlin CDM tuahtu pawl cu a phunphun in an hringhro ih hna an ṭuanter sal.\nJune 2021 ah Bhamo District, Momauk khua ih tlawnginn cu ralhrang thulung in tlawng an kai ruangah tualsung mipi kilhimtu pawlin bomb in an puah. Tualsung PDF pawlin ralhrang thulung in nauhak pawl tlawngkai tertu nulepa hnenah ralrinnak an pe.\nNovember 2021 ah Mawsizar khua ih tlawnginn ah bomb an puah ih tlawng sayama pawlin hliamhma an tuar, tlawnginn khal a siat. Curuangah KIO in a kuthnuai um KIA hnenah tualsung mipi kilhimtu PDF pawl cu nunsim dingin an fial. Kachin ramsung ih PDF pawl cu KIA kuthnuai ah training kai an si tlangpi ih ralhrang pawl khal an dotlang ṭheu.\nNgaihzawng Neihnak Tikhur! Himi Tikhur Ih Tidai An In Asilen Fala / Tlangval An Nei Cih >>>


VCTH le Mai Zirte suhtonnak | VCTH\nHome » Interview » VCTH le Mai Zirte suhtonnak\nBy vcth on October 16, 2017.\nFalam Khawsung ih Phunsang tlawng hrang timlamnak, Mirang ca zirnak le Zatlang riannak lam ih tlawng pakhat a simi Chin Institute of Social Science tlawng in kan ram hrangah rinsan tlak mino tampi a hriang suak zo. CISS tlawng ttheh hnu in ramdang ih tlawng a peh bettu pawl an um rero vekin ramdang tlawng kai dingih a timtuah rerotu mino pawl tla an um. Cumi pawl lak ihsin VCTH in ramdang tlawng kai ding ih a timtuah rerotu Mai Zirte suhtonnak kan rak nei.\nVCTH: Na thuhla tawi in sim thei pei maw?\nKa hmin cu Mai Zir Tir Thang siih Falam ah ka suak. Phun hrek in phun hra tiang No. 2, Basic Education High School, Falam ah ka kai. Phun kua tthal tlawngpit sung, CISS a hmaisabik an phuan thok kum in night tuition class ka kai ih phun hra ka ttheh ve tein CISS day class ka kai peh.\nVCTH: Ziangtin CISS tlawng na thei thok ih ziangruangah CISS na kai?\nPhun kua ka kai lai ah CISS phuan thok asi ding thu le night tuition kai thei nak ding thu CISS program director Gavin Wisdom nih kan tlawng (kan khaan) ah ra in theihternak a neiih cunah in ka thei thok. A hmaisabik kai ding ih khua ka rak khaangnak cu, CISS cu a hmaisabik mirang tlawng, ahleice in mirang pawl rori ih zirh ding mi a si tikah Laimi pawl hrang ih ngah har zet mi chance a siih mi rang tong tong thei ding in le kan senior; first le second generations pawl ih Falam hrang an cangvai daan pawl ka hmu hnu in CISS kai ding in thu ka tthen cet.\nVCTH: CISS tlawng na kai tikah na ruat vek a si maw? Na rak ruahsanmi pawl a lopek thei maw?\nCISS tlawng ka kai tikah ka ruat vek a si lo. Ka ruahnak ah cun mirang tong (speaking) hrawng lawng in zirh dingah ka rak ruat. CISS ah cun speaking lawng siloin mah le mah rinsan aw ih ram hrang ah hruaitu ttha pakhat si thei dingin a phunphun in zirnak kan nei. Cu lawng hman silo in Falam khua leng- a dang khua dang dang- kan thleng dah lonak hmun pawl ah tla in feh pi. Ka ruahsanmi pawl leeng ah ka ruatbaan lo mi tiangin in pek thei. Cumicu tuih tlawng ka kai reronak Pre- Collegiate Program lut thei ding tiang thiamnak in pek ih lam zin in ong sak.\nVCTH: CISS tlawng na kai lai ih na duhbikmi pawl le har na tibik mi pawl, na hngilh theilo mi thil pawl in sim thei pei maw?\nCISS tlawng ka kai lai ih ka duhbikmi cu Saya le tlawngta karlak ih peh tlaih awk daan asi. CISS ih ka tong mi Saya pawl cu Saya an sinak upat an tlak zet zet vekin u nau, sungkhat, rualpi vekin tla rinsan an tlak ngaingai. Saya ka si ti hngalnak thinlung nei lo in tlawngta pawl thawn lungrual zetin ke kan kar tlang hai.\nA har ka tibik mi cu CISS tlawng cu a hlan ih kan rak kai mi acozah tlawng thawn bang aw lo, a dang lam; kan zir mi ca, zir daan, ttong hmang mi pawl a dang tikah ka kai thok ah cu a har ka ti em. Computer (laptop) cu tlawngta pa hnih lo le pa thum kom ah pakhat lawng kan hmang thei ruangah assignment tuah tikah mah duhduh, man cancan ah kan tuah thei lo mi a har ka ti.\nCISS tlawng kai lai ih kan tuah mi, kan zir mi pawl a zaten ka hngilh thei lo. Cumi pawl lak sung ih pakhat a simi mi cu Falam khua kiang kap ih um mi khua pawl ah feh in Land Rights thusimnak le khua ih an ttul sam mi pawl sutnak project asi. Rinsan tlak khua-nu khua-pa pawl hmai ih thusimnak nei cu keimah hrangah a hmaisabiknak a si bang tukin le kan Falam khua kiangkap ih um tu khua mi pawl ziang vek harsatnak an tong timi le an mah ih rinsannak mit hmai te thawn kan mah hnen ah an tuul sam mi pawl in sim lai can te cu ka hngilh thei hrimhrim lo.\nVCTH: Tulaifang ramdang ah tlawng kai dingin na timtuah rero tiah kan thei, PCP ah nan cazir dan le nan zuam dan, interview nan tuah thok ihsin thuhla cipciar deuh in in ruah thei pei maw?\nPCP ah cun kawlram sung ih an hmang dah lo mi zir dan; discussion based in kan zir- thai zing ih zir ding mi ca siar ding assignment in pek cia ih class sung ah kan siar mi sung ta kan mah ih ruat daan, hmuh daan pawl relkhawm in kan zir tlang. Yangon khua sung, a kiang kap, Bagan tivek, pawl ah field trip thla khat ah vei hnih kan feh. Cu lawng siloin ramdang tlawng, a hleice in US tlawng lutnak hrang ih a ttul mi SAT le TOEFl hrang ah tla in zuam pi, zarh khat sungih tlawng pit can (weekend) ah Rangoon khua sung ah community work; volunteer kan tuan.\nPCP tlawng ka apply lai ah ka nu te ih siannak ngah lo in ka rak phi. Innsungsang sungah lungkim aw lonak tam pi ka rak pah tlang. Pathian hnen ah thlacamnak, Bible siarnak thawng in le CISS ih ka saya pawl in ttan pinak thawng in ka neh suak. PCP entrance test kan phi laiah ziang hman thei lo rori in kan phi ih Pathian khai sangnak thawng in rinlopin writing test a ongtu lakah ka tel ve ih CISS in October thla ih Yangon trip kan feh phah ah minung pathum PCP ah Interview kan phi. Culai ah kan innsungsang pawl ih in duh sak mi Nursing Training School tla ka apply. October thla sung ah a pahnih ih result an suak tlang ih ka nu te nih cun nurse sawn kai dingin in timlam sak. Nurse kai ding in cu ka sunmang ah hman ka rak man dah mi a si lo tikahcun PCP sawn kai ding in ka nu te ih in hril sak mi cu ka rak el. Keimah lawng ih simnak lawng in an lung ka tong ter thei lo ruang ah CISS ih Saya pawl an zaten kan inn ah ra in ka nu hnen ah tthaten le ka nu lung fiang vurvo dingin in sim sak. Cutin ka nu ih siannak ka ngah sal.\nVCTH: CISS ih na rak zirmi pawl hi hmailam na tlawng kainak hrangah a lo tthathnem pi maw? A tui nan lak duhmi course pawl hi CISS ih nan zirmi thawn a peh tlaihnak a um maw?\nCISS ih ka rak zirmi pawl in hmailam ka tlawng kainak hrang ah tampi tthathnem nak in pek. PCP cu liberal art tlawng asi bang tuk in CISS ih kan zir dah mi pawl tam pi an tel. College ah Environmental Science, Sociology le Anthropology pawl ka lak tum ih an zaten CISS ah ka rak zir tep dah mi lawnglawng an si.\nVCTH: Hmailam ih na tumtahmi in sim thei pei maw?\nKan hmai lam ih thilcang ding mi cu ka sim thei lo na in ziangtin cang sehla tiih tumtahnak cu kan nei cio. Kei tla hmailam can ah ramdang ah College kai ttheh in Kan Ram hrang ah a cang thei bik in ka zir ngah mi pawl hmang in thleng awknak pakhat tal hmuh dingin ka zuam. Kawlram zate pi lo le hman ah kan Chin ram hrang tal ah rinsan tlak hruaitu ttha si thei dingin tumtahnak ka nei. Ahleice in kan Chin ram ih mino pawl ih hmai lam kekarnak ding lamzin on a si cia mi a mal tuk ruangah Chin mipi hrang ih lam zin a on tu si thei ding in tumtahnak tum pi ka nei.\nVCTH: CISS tlawng a kai duhtu mino pakhat hnen ah ziang ruahak pek na duh?\nNa tumtah, na tuah duhmi par ah thin lung tak le rinum takin Pathian rinsan nak thawn tuah aw.\nCISS ziang ruang ah na kai duh ticu nang mahten na nei cia ding asinaan, na ruahnak le na saduhthah mi hrangah lamzin a lo on saktu asi ding tin cu ka ti ngam. Na kai hlan ih na thu ruat daan, ram na duhdawt dan pawl le na kai hnu ih thil na hmu dan, na ruahnak pawl an thleng aw ih an tthang zia cu nangmah le nangmah na thei aw vurvo ding. Na kai ttheh hnu khal ah a hmin meen lawng kaitu silo in na tuah, na tuan thei tawk in ram hrang ah na thiam nak hmang in le rinsan tlak zet in Kan lai ram hrang ah hna a tuan tu si thei ding in zuam aw. Mi in a cang thei lo ding an lo ti mi kha cang ko in an hmai ah hmuh in an hmuh ban lo mi na sung ih a luang mi ti-khur thawn ti a tulhtu si thei dingin ttang aw. Tthim te hmang in na in ding mi ti-khur a lai rero tu silo ding in zuamnak thu ngai thlak in nei aw.\nVCTH: Caan pek in kan thusuhnak pawl in sangtu Mai zirte parah tampi lungawinak kan nei. Hi interview a siartu pakhat ciar tla thazang kan ngah ding tiah zumnak kan nei.


Body Language Ih Duhmi Langternak - Chinland Today Media\nBody Language Ih Duhmi Langternak\nDecember 6, 2012 11:17 pm·0 comments\nZiangvek in na ruangpum, na body, in na ruahtuahdan a sim thei? Minung pawlin kan duhdawtnak, ka huatnak, le kan neihco duhnak pawl kan langter ṭheu. Na ruahtuahdan mi ih theihthiam ding ko in na sim thei maw? Na simfiang theidan, ka simfiangnak tel miah lo in, i sim hnik aw.\nZingzoitu pawlin an hmuhsuahmi cu, ruangpum cangvai ih hmuhnak, body language in na ruahtuahdan le na simfiang duhdan pawl cu na sim tikah mi ih theih olbik ah a cang a si tiin an hmusuak. Hmelzuk pawl an zoh ih, fiangten an ruahtuahnak cu an thei cih. An mithmai zoh in olten theitheih a si.\nHivek ruangpum cangvaih ih theihnak hi zirta a tul ih, Scientist pawlin mi pakhat pumpaak ih harhdamnak dinhmun, ziangmi ah harsatnak a tong timi pawl cu theihthei a si dingih, tampi ṭhathnemnak a um lai ding tiin an zum. Asinan cuvek theihtheinak dingah ruangpum ih sinak le sidan pawl thuhla cu zirhsawng-aw vivo a ṭul dingih caan reipi a la lai ding.\nTheihkohnak Hrangih Ṭha Mirang Cafang Le Ṭawngfang Pawl\nMilai Mizia Phun Tampi\nZAPHAK HUP IH CIBAI


Ralkap Motor 9 An Kap Siat Hnuah Falam Lam Ih Kirsal Tum Ralkap Pawl Cu Chin Mipi Kilhimtu Pawlin An Rak Kap – Meifar\nOctober 13 zing ah ralkap motor 60 le tank pawl cu Hakha lamah an feh tum, Falam-Hakha lamzin ah Chin mipi kilhimtu pawlin an rak hrentang ih hmailam pan thei lo leh dunglam kirsal thei loin an tuah. Tu’khalah an tang ringring lai ih Chin mipi kilhimtu pawlin an kap phahphah.\nCNF Thuphuangtu Salai Htet Ni in “Hakha lam ih umhmun khuar tum ralkap motor 9 cu kan rak kap siat thei. Cumi hnu sun nazi 1:00 hrawngah Falam lam ih kirsal tum ralkap pawl cu kan rak kap ih ralkap 7 hrawng an thi. Kannih lam ahcun rak bawh ih kap kan a si ruangah hliamtuar le mithi kan um lo” tin Irrawaddy thuthang hnenah a sim thei.\nOctober 14 khalah ralkap motor 7 an rak kap siat ih zate kom cun ralkap motor 16 an siatsuah zo. Kan dungte ah Falam-Hakha lamzin ih tang ralkap pawl va bawm dingin Hakha ihsin ralkap pawl an poksuak ih Hakha khua suah zawngah CNA le CDF in an rak kap ciamco ruangah Hakha ah an kirsal.\nSalai Htet Ni in “Mipi thlacamnak hmual. A caan asilo nain Pathian in kan Chinram ah ruahpi a surter, mero a zamter ih kan ral pawl cu ruahpi le khuasik in a nuai ciamco. Mero ruangah ral pawlin in hmu thei lo, cutik laiah Pathian in kan meithal le cerek mu pawl A hmang ih kan ral pawl kan neh. Pathian hnenah lungawithu in rak simpi cio uhlaw”


Dr. Run Bik in Falam Bazaar thar sak dingin Khawtlang mipi hnen ah thu bur nak a nei | Falam Online Media\nTuhlan kum 20 zikih Falam Townhallpi sak thar danding rel suak in a tak ih tawlrel haihotsuaktu Dr. Run Bik cun kum 30 upa zo mi Falam Bazaarpi khal sak thar thei tum ding in khawtlang mipi hnen ah thu bur nak a nei.\nFalam Bazaarpi an rak sak laiah sumsaw lam tlasamnak ruangah duhthusam in rak sak thei a si lo ih mipi hrang ih hman tawk ding ih sak cu a rak si nan a kum a upa zo ruangah sak thar sal beiseitu an tam zet.\nHih thu ah, Dr. Run Bik cun “Nikum February thla ih Aung San Suh Kyi Falam a rat ṭum ah kan khaw nu khaw pa pawl in acozah in town hall le bazaar in sak sak aw tiin an rak dil.Suh Kyi cun acozah in harhdamnak lam,zirnak le lamziin tivek a tuah ṭulmi a tam tuk ih bazaar le town hall tivek cu nan mah ten raksak uh in ti” tiah a ti.\nHitivek dinhmun a si ruangah Dr. Run Bik tawlrelnak, Chinram cozah le Siipin ṭuantlangnak in Falam Townhallpi cu sak thar sal a rak si ih, tu ah ṭheh fel a si zik thlang.\nDr. Run Bik cun tuṭum khalah a seherh zet mi Falam Baazarpi sak ding thuthawn pehpar in Chinram Siipin bawi U Soe Thet hnen ah Cozah lam in sak tum maw tum lo thu sut fiangnak a nei ih U Soe Thet cun “tui a ra ding kum hrangah Falam Municipal hrang budget ks. ting 12000 a um nan cumi I si bazaar kan sak cun thil dang thansonak kan tuah their lo ding. Cui ruangah bazaar cu acozah in a sak thei lo dingih a khawmi pawl in a sak dan an hawl a ṭul” ti`n a let ih Pu Run Bik cun “a si le Indian embassy bomnak in sak kan tum ke cu tiah Falam Bazaarpi sak thar sal ding beiseinak a neih thu a sim cu U Soe Thet khal in a ṭha tuk ti`n a let ve sal a si.\nPu Run Bik cun Falam Townhall sak nak ding ih India ram cozah a rak dawr dah mi vekin Bazaar hrang khal ah tawlrel theih a si thu a rel suak ih, a mah cun, “Indian embassy policy an thleng lo ahcun ambassador in bom thei a timi project hrangah $million 1 (Ks.ting 14000 )tiang a recommend thei. Falam town hall hrang kha India ah Ks.ting 10000 tiang kan dil I ambassador pa cun a lung a kimnan Border Affairs minister Lt.Gen. Ye Aung in Falam hrangah a tam tuk A hrekah thumaw tii CM Lian Luai a fial I Ks ting 5000 kha CM Lian Luai I ting 3500 in hawl sak a tul a si hi” tiah a ti.\nAmah duhthusam cun Falam Bazaarpi cu dot 3 innpi sak thei a beisei ih Bazaar saknak ding bawmnak dil sung le a innpi sak sung tikcu zatekom kum 3 hrawng rei ding zumnak a nei a si.\n← Na theih tengteng ṭul mi Voksa Ṭhatnak Le Siatnak\nNazi fir nak ih kum 6 mi fapate hmang tu Nu le Pa mual pho →


Christmas Hmangfuhtu - Chinland Today Media\nDecember 26, 2008 4:23 pm·0 comments\n– Run Cung Mang (LCF Malaysia)\nThil ziangkim ah “tifuh le fuh lo” a um. Cuvekin Puai feh le hman khal ah hmanfuh le fuh lo a um thei. Tuih kum Christmas Puai hi a hmangfuhtu nan si cio theinak dingah duhsaknak tumpi thawn thazaang lo pek ka duh. Chritmas thuanthu nganmi Bible sung ihsin Christmas hmangfuhtu pawl ih nunnak zoh in thlarau thazaang la cio uhsi!\nA Pakhatnak ah Mary (Luke 1:46-47)\nNu thianghlim Mary cu thinlung thianghlim le nunnak thianghlim neitu a si ruangah Pathian in leitlun mi pawl Rundamtu Messiah suahnak ding hmun thianghlim ah a hril. Seemtirnak 3:15 ih simmi bangin “Nunau ih cithlah (seed)” timi cu mipa ih cii tel loin Thlarau Thianghlim in Mary ih Favun thuhla ah a famkim. Pathian in Satan lu rial beektu dingah a tiamkam ciami Jesuh Khrih a nunnak ih a tonteh ngah tikah a nunnak cu lungawinak in a khat. Christmas a hmangfuh ruangah hiti’n hla a sak: “Ka thinlung Bawipa cu a thangtthat, ka nunnak cu i Rundamtu parah a lung a kimzet” a ti. Kannih tla leitlun tisa daan in si loin thlarau daan in Christmas kan hmangfuh asile Mary bangin, kan thinlung in Bawipa a thangtthat thei dingih ziangvek dinhmun te khal in kan nunnak cu in Rundamtu Khrih sungah thlangamzet le diriamzet in a um thei ding.\nA Pahnihnak ah Tuukhal pawl (Luke 2:8-20)\nChristmas lungawinak thuthangttha le a hmaisabik Christmas Carol Singing thei ngahtu cu tuukhal pawl an si. Mi tangdor le thungainak nun an neih ruangah thluasuah an dong. Pathian vancungmi ih thusimmi kha an thinlung zaa ah zaa an zum ruangah a simmi cu zoh dingin hmakhat te’n manhlapzet in an feh ih an va zoh. Vancungmi ih sim bangin Joseph, Mary le caw rawl einak kuang sungih an hlummi naute Jesuh cu an va hmu. Upatnak thawn an biak tikah an nunnak a danglam, a thlengh aw. Ahlan ih mi ttihhrut an sinak a hlo. An lungawituk ih an hmuhmi le an theihmi thu pawl cu midang hnenah an sim ngam. Raaltthatnak in an khat. Culawng si loin Christmas an hmanfuh hnu cun lungawizet in Pathian thangtthat hla sakin an umnak ah an tlungkir ti kan hmu. Kannih tla tangdornak thinlung thawn thungainak lungput in thinlung takih Jesuh kan zum ahcun lungawinak, thlangamnak le raaltthatnak kan nei dingih midang pawl hnenah tettikhan kan ngam ding, rundamnak thu kan sim ngam ding.\nA Pathumnak cu Mifim pawl (Matt. 2:1-12)\nBible thiam pawl ih ti daan ah himi pawl hi Judah mi si loin Gentile mi pawl an si. Anmah hi arsi zoh thiam (magi) pawl an si. Pathian in mifim pawl hnen ahcun an fimnak ihsin Amah an ton theinak dingah lamzin a sial sak hngai. Van arsi an zirzoi rerolai ah siangpahrang arsi a hmuter. Cuih arsi an hmuh tikah a phundang ti an theithiam ih siangpahrang tong dingin an tim an tuah ih an pok mai. Theih cianak zianghman nei loin van arsi ih lamhruainak thlun in an hawl vingvo. Pathian zaangfahnak ruangah Joseph, Mary le naute Jesuh cu an tong ngah. Bible thiam pawl le puithiam saang pawl cun profet Micah in simciami an thei nain an zum duh lo, naute an hawl duh lo. Asinan mifim pawl cun thinlung takin an hawl ruangah an tong ngah. Tangdor in khuk bil in an biak. Laksawng mankhung an pek. Christmas hmangfuhtu an si hnu cun an nunram cu lungawi hnangamnak hlir in a khat. Pathian ih fimzirhnak an co ih an thinlung thlengh in lamzin dangin an tlung. Kannih tla Christmas hmangfuhtu kan si ve ahcun kan thinlung put le kan nunzia a danglam dingih kan nun daan life style tla a thlengh aw thluh ding. Mah ih leitlun fimnak le thiamnak rinsantu si loin Pathian rinsan in kan um ding.\nA Palinak cu Putar Simeon (Luke 2:22-35)\nPutar Simeon hi Judah mi lakah kum upapi a si zo. Khuahlanlai profet pawl ih an rak sim ciami Messiah suahnak thuhla rak thei ciatu mithiang a rak si. Leitlun khawvel nom ceennak taanta in thlarau nun a thupittertu, Biakinn sungah rawl ul in thlacam ringringtu le thinlung thianghlim le tangdornak neitu a si. Messiah ka hmuh ngah lai hlan lo i thihter aw hlah ti’n thinsauzet in Messiah rat ding hngaktu a si. Pathian in miding le thinlung thiang neitu ih thlacamnak aw cu a ngaisang ih Jesuh Khrih naute a hmuhter. Simeon cu a diriamtuk, a lungawi in a hnangamtuk. Naute a cawi ih, “Na sal pa kei hi thin hnangam tein thih ding i siang zo” a ti thei. Zumtu kannih tla Christmas hmangfuhtu taktak kan si ahcun ziangvek kan va si hmanah hnangam te’n thih ding khal ttih loin kan um thei ding. Lung diriamzet in Khrih hrangah kan nung ngam ding.\nA Panganak cu Pitar Anna (Luke 2:36-38)\nAnih hi pitar kum upa thlarau mizet a si. Thlacam nun neitu a si. Biakinn ah a sun-zaan in a um ih rawl ul in thlacam ringringtu a si. Leitlun nom ceennak siseh, khawvel buaibainak ziangkim siseh, ziang hmanah siar nawn loin le duhhamnak nei loin, Pathian hnenih thlacamnak hi a lungawinak le a rawl thawbik cu a si. Curuangah Pathian in a thinlung a hmu ih Jesuh naute Simeon ih a hmuh caan ahkhan an kiang ah a umter ve. Naute Jesuh a mit rori ih a hmuh tikah a lung a awituk, a hna a ngamtuk. Thih ding khal a ttih nawn lo, ziangahtile a thlarau cu kumkhua nunnak vanram ah a thleng ti a zum hnget. Culawng si loin midang pawl hnenah a hmuhtonmi thu le hla pawl a sim ih a hlawm. Kannih tla Anna bangin thlacam nun neitu le Pathian pawltu kan si ihcun Christmas hmangfuhtu kan si thei ve ding. Cuticun raal tthazet le hmual neizet in thlacamtu le thuthangttha midang hlawmsintu kan si thei ding.\nChristmas hmangfuhtu si zuam uhsi! Veiziat Christmas ka hmang? timi hnakin diriamzet in ka hmangfuh maw? timi hi thungaithlak ih ruah a ttul sawn. Tisa daan hlir ih Christmas hmangtu kan si le diriamnak um loin lungkim lonak le midang va dawtnak hlir in kan khat ding. Sihmansehla Bible sungih Christmas hmangfuhtu pawl: Nu thianghlim Mary, itangdor Tuukhal pawl, Nisuahnaklam Mifim pawl, Putar Simeon le Pitar Anna pawl vekin kannih tla kan nunnak a thlengh awk ahcun Christmas hmangfuhtu kan si thei ve ding. Thinlung thianghlim le nun thianhlim kan neih ahcun Pathian Thlarau kan sungah hna a ttuan dingih lungawinak, hnangamnak le huham cahnak kan nei ding. Christmas hmangfuhtu kan si dingih mi lungawi le mi thluasuak kan si ding.


Nato In Syria Chemical Hriamhrei Ralrin Pek - Chinland Today Media\nDecember 4, 2012 11:12 pm·0 comments\nNato Secretary General Anders Fogh Rasmussen in US President Barack Obama hnenah Syria acozah in chemical hriamhrei pawl hmangin an mipi pawl an kap lonak dingah ralrin pek dingin a dil. Brussels ih Nato ramleng minister pawl meetingnak ah Mr Rasmussen in Syria in chemical hriamhrei a hmang ding cu ziangvek kongzawng khalin kan cohlang thei lo tiin a sim. Russia’s Ramleng Minister Sergei Lavrov khalin meetingnak ah a telve ih Syria in chemical hriamhrei a hmang ding cu ziangti kongzawng khalin kan cohlang thei ve loih, leitlunpi huap lungkimnak cu a thlun a ṭul a si tiin a sim ve. A cuih meeting ah nitlaknak ram raallam ṭangkhawm pawlih ramleng minister lawnglawng 28 an tel.\n2011 March ihsin President Assad dodalnak an ṭhok ih tuni tiang mi 40,000 hnakih tam an thi zo. A thawngtel in an ram an suahsan rero. Million 2.5 pawl cu an umnak ihsin hmundang ah an ṭhawn zo. Nato in Patriot timi missile pawl vantlun ih kapsiat theinak hriamhrei cu Turkey ram nisuahnak thlanglam Ankara kiangkap ah ret ding a duh. Turkey cun Syria buainak hi a ṭhang vivo ding a ṭih zet. Ziangahtile atu khalah an ramri pawlah siatnak a suahpi rero ruangah a si. Atufang ahcun Nato in Syria tlunah vanzam zam theih lo tiin kham dingin ruahnak an nei rero.\nCuruangah President Obama khalin Syrian President Bashar al-Assad cu chemical hriamhrei na hmang ahcun cumi ih suahpimi le thilcangmi cu na hmaton hrimhrim ding, kan lo zoh men lo ding tiin ralrinnak a pek zo. Obama cun, “Leitlunpi in kan lo zoh ringring. Chemical hriamhrei na hmang ding cu kan cohlang thei hrimhrim lo,” ti’n Washington ih National Defense University ih thu a simnak ah a sim. Syria acozah cun chemical hriamhrei cu kan nei lo ti’n an let ve.\nUkraine Ah Russia Ralkap Lut


Hurricane Sandy Thlisia Tuar Pawl Hrang Justin Bieber - Chinland Today Media\nHurricane Sandy Thlisia Tuar Pawl Hrang Justin Bieber\nNovember 6, 2012 12:35 am·0 comments\nNew York khawpi hurricane sandy thlisia ih a nuai ciamco ruangah minung tamzet an thi ih hlei ah mi 30,000 – 40,000 pawl cun umnak inn nei lo in an vakvai. Tuisun ni tiang, in ding le ei ding neilo tiangih khawsa an um lai.\nA phunphun in bawmnak an hawl rero nan mi a thawngtel ih khawpkham in ei hmuh a harzet ruangah leitlun hlasakthiam hminthang le sumpai hlawh tambik pakhat Justin Biebar cun harsa tuar pawl bawm ding ah tlang a au.\nJUSTIN Bieber 18 cun Twitter ih a thluntu pawl hnenah Red Cross pawl thawn hnatuan a duh thu a tarlang. Cun, amah duhdawttu million 29 pawl hnen khalah harsa pawl bawm ding ah a ngen. Bieber cun a rei hlanah harsa pawl bawmnak sumpai ziangmawzat a thawh ding an zum thu an tarlang.\nJustine Bieber In Lungkuainak Hla Ngan\nJustine Bieber In ‘Whitney Elementary’ Tlawng A Vehvai\nJustin Bieber Website Tuahtu In $1M Kuan\nJustin Biber Ih Music Video Channel Thar ‘Juicebox’


PDF Pawl An Tlansuah Theinak Dingah Amahten Ralhrang Pawl Kham In A Kap Ciamco, Ralhrang Kut Sungih Um Aiin A Thataw – Meifar\nPDF Pawl An Tlansuah Theinak Dingah Amahten Ralhrang Pawl Kham In A Kap Ciamco, Ralhrang Kut Sungih Um Aiin A Thataw\nDecember 18, 2021 admin Myanmar 0\nPDF paralṭha pakhat cu a rualpi pawl hrangah a nunnak a hlanaw. Yangon, Thanlyin Township, Lahar Yat khua ih um PDF sakhan cu December 17, 2021 ah ralhrang pawlin an va sim ih an kap ciamco. Ralhrang pawl cu an tam zet ih ralthuam kimcang in PDF sakhan cu an va kulh.\nThanlyin-PDF sakhan cu dalan ih heknak ruangah ralhrang pawlin an thei ih an va sim, cutawk ah PDF paralṭha Phyo Maung Maung Oo in a rualpi pawl cu a tlansuahter thluh ih amahten ralhrang pawl a kap ciamco.\nPDF pawl an tlansuah theinak dingah ralhrang pawl cu arak kham ih a kap ciamco, a rualpi pawl an tlansuah thluh hnuah ralhrang pawl cu a neh nawn lo ih ralhrang kut sungih um ding aiin tin a kapaw that. Phyo Maung Maung Oo ih ruak cu ralhrang pawlin an la ih ruak hlamtu nei lo vekin an phum.\nPDF pakhat in, “Kan upa hi miṭha zet a si, a naule pawl a seherh thei tuk. Tu’khalah a naule pawl an tlansuah theinak dingah amahten ralhrang pawl a kap, a kham thei nawn lo tikah ralhrang kut sungih um ding aiin a thataw sawn. Thudik lo cu a tuar men thei lo ih ralṭha zetin a do ṭheu, amah hi val-u a si” a ti.\nHringtu a nu cu thin cancer in a damlo bese tuk ruangah an sungkhat pawlin a fapa ih thih thuhla cu an sim ngam hrih lo. Ralhrang in ramsung thuneihnak an lak hnu February 1 ihsin ralhrang pawl dothlennak ah a lut ih a innsang pawl khal a pehtlaih nawn lo. Thanlyin-PDF khalin cawimawinak an hlan ih a ruak cu ralhrang pawlin an hloralter nan a ralṭhanak, ram le miphun hrangih a pekawknak cu a vul ringring ding’ an ti.\nKutsihtu Puithiam In, “Mi Tampi Kut Ka Rak Sit Zo, Asinan Tuiṭum Cu Ka Lai (Cawng) Tuk” A Ti, A San >>>


Ka Pa In Vei 200 Lenglo Nupa Sualnak I Hman Pi: Joyce Meyer - Chinland Today Media\nMay 6, 2016 5:49 am·0 comments\nLeitlun thuthangtha simthiam le canganthiam hminthang Joyce Meyer (72) hi a nauhak lai ah a hringtupa in vei 200 hnakih mallo a sualpi thu a phuang.\nA thuthangtha simnak ah a sim lang phahphah nan fiang zetin a sim duh theu lo. Asinan, kan dung hrawng ihsin a nauhak lai ih apa in nupa sualnak a hmanpi le a hmuhsuamzia pawl mipi hmaiah, tha peknak hmanrua ah hmangin a simfiang sinsin.\nJoyce Meyer kum 18 a kim hlan tiang a pa in a kaai hrem ih a duh caancaan ah a sualpi theu ih leng suah khal a kham theu. A pa cun a mah lawng sualpi tawk loin, Joyce Meyer ih a tlawngkaipi a rualpipawl khal ihpi dingin a lem ter ih Joyce Meyer cu ningzak in a caan a hmang theu.\nA pa in nupa nuamnak tuah lai zuk le lawngfangkheh zuk pawl a zoh ter theu. Joyce Meyer cun a pa hnen ihsin tlan ngaihnak theilo in a pa cun siarcawklo in a sualpi thu, asilobik ah vei 200 tal cu a sualpi dingthu hmaiton thusuhnak ah a sim.\nTu ahcun leitlun ah nunau Pathian thuthang simthiambik dinhmun a thleng ih a pasal Dave Meyer thawn fanau 4 nei in Pathian hna an tuan a si.#\nMinute 45 Sung Thi Zo Hnu A Nu Ih Thlacamnak Ruangah Damnak Ngahsal\nThawnginn Sungah Duhphawrhnak Tuahtumtu Egypt Christian\nUS Ah Khristian Biaknak Zatek Mal Vivo


Hnawmbawm Thianfai Aw - Chinland Today Media\nMarch 14, 2009 1:57 am·0 comments\nMarch 14 Zarhte Ni\nSiar: 1Korin 6:12-20\nNan ruangpum cu Thlarau Thianghlim biakinn a si ti nan thei lo maw? Cuih Thlarau cu nan sungah a um ih Pathian ih pekmi a si. Nannih cu nanmah ih taa nan si lo, Pathian taa nan si. -1Korin 6:19\n– Daan. 23-25 – Mark 14:1-26\nKa mawttaw retnak inn cu innsung ih ret ttha lo thilsia pawl retnak ah ka hmang. Cuih thil hnok pawl mi hmuhter ka duh lo ih a on ding ka ning a zak ttheu. Curuangah a caancaan ah ka thianfai ttheu.\nKan thinlung le ruahnak khal cuvek in thilhnok tampi an khawl aw. Pathian misa lo thuruahnak le nunzia a simi mah thuthu ih nun duhnak, zalen duhtuknak, in tisiatu pawl lehrul duhnak in kan thinlung cu a thiangfai nawn lo. Cumi thinlung hnok cu thup a thei ding ti’n kan ruat na’n netabik ah a lang thotho ding.\nPaul in langhngan te’n in sut, “Nan taksa ruangpi cu Pathian in a lo pekmi le nan sungih a nungmi Thlarau Thianghlim ih biakinn a si hi nan thei lo maw? (1Korin. 6:19). Himi in Pathian in Amah cu kan mawttaw inn a hnokzetmi sungih um vek in a thei aw ding ti in ruatter.\nThiang Thlarau bomnak thawn a hnokmi thianfaiter a cu zo. A khami ruahnak hlon aw. Taksa hiarnak ruahnak hlon aw. Na ruahnak rem aw. Na thinlung cu Pathian ih Ttongkam ih mawinak thawn khatter aw. A sung muril tiang faiter awla mi hmuahhmuah hmuh dingah sangka ong in ret aw.\nBawipa bangtuk in nun thei ka zuam ding,\nAmai’ nunneem le tangdornak bangin;\nTtuannak felnak le raltthatnak tamdeuh in,\nTtuan zuamnak le thiannak a duh tamdeuh in.\nThiang Thlarau cu a hnokmi thinlung sungah umter hlah,\nTikcu caan laak in tuih sun ah thianfai aw.


Kum Tam Vingvo - Chinland Today Media\nJanuary 29, 2009 12:09 am·0 comments\nA tar aw poh tiah i hnong hram hlah; saantlai lo a si aw poh tiah i dungtun hram hlah. –Saam 71:9\nKan dung naite ih kum 60 kim, suah ni cam puai tuahtu ka rual pa thawn thawhhlam kan ei tlang. Kum 60 kim zo mi pawl ih ton ttheumi ttonttaihnak paruk (6) sungih a hmaisabik thu kan rel tlang. Khatlam ah kan thuruahmi cu kan kum zat hnakin no sawn le cakvak in kan thei aw.\nKan thurelmi cu kum 60 sungih kan zir suakmi pawl, lungawinak le thluasuah pawl thu ah kan kaat. “A menmen lo ti aw, mangbangza a si,” a ti. A luancia zomi caan ih kan theih suakmi in atu ih kan caan hman thiamnak ah in thlenter.\nCumi cu kum tam vingvo ih um daan a si. Atusan ih um daan kan thiamnak dingah a luancia zomi caan ah kan zir. Saam cangantu in, “Maw Bawipa, ka beiseinak cu nangmah ah a um, maw Bawipa, ka seenlai ihsin nangmah ka lo rinsan, ka suahthlak ihsin nangmah in i hum zo; ka lo thangtthat ringring ding” (c. 6). Saam cangantu in a liamcia caan a zoh saal tikah Pathian ih rin-umnak fiangte’n a hmu. Rinsantlak a sinak parah rinsanzet in a fiang hrih lomi thil le hmailam a pah thei, kannih teh kan si ve lo maw?\nSaam cangantu pa bangin, “Maw ka Pathian, na rin tlak sinak cu ka thangtthat ding,” (c. 22) ti ve uhsi!\nRinsan tlak mi a lian, maw kan Pa Pathian,\nNangmah kan thlun ahcun thimnak um lo;\nNuar ti um lo, in zaangfahnak bang um lo,\nNa si bangin a kumkhua in na lian.\nKum a tam vingvo bangin Pathian ih rin tlak sinak cu a karhzai.\nVancung Tiang Thlen


Covid 19 volunteer hmuhsuamtu mipakhat cu palikzung ah thubuai tuah sak | Falam Online Media\nBago ramṭhen, Minhla, Sein Kant Lant khua ih Quarantine luttu ကိုအောင်မျိုးဦး cun ṭongkam mawilo in Covid 19 volunteer pawl a phun` camriam nasa tuk ruangah ṭuanvoneitu pawl in Minhla palikzung ah thubuai an tuah sak.\nOtober 17 zaan nazi 8 hrawng ah meisa a mit ih cumi sungah ကိုအောင်မျိုးဦး cu a hran ten umkhawm ter mi a nupi le numi dang Quarantine khumnak hmun ah a rak feh thup.\nQuarantine center ih ṭuanvoneitu pawl in thu um dan an thei fel hnu ah thusutnak an nei ih ကိုအောင်မျိုးဦး cun ningzak phah thawn a camriam ciamco hai hlei ah cabuai le tohkham pawl a sit/pal ciamco.\nကိုအောင်မျိုးဦး buainak thuthawn pehpar in Sein Kant Lant khua ih Covid 19 committee tongkhawmawnak an nei ih zate lungrual in October 19 ah ကိုအောင်မျိုးဦး cu သဘာဝဘေးအန္တရာယ်ဆိုင်ရာစီမံခန့်ခွဲမှု daan thawn hmalaknak nei sak dingin Minhla palikzung ah thubuai tuahnak ca an theh lut.\nMinhla palikzung lam in thubuai tuahnak ca cu an co hlang ih “buainaksuaktertu ကိုအောင်မျိုးဦး cu Quarantine ihsin a suak veten a ṭuldan vekin hmalaknak kan nei ding” tiah Minhla palikzung ih ṭuanvonei Lin Lin in a sim.\n← Falam ih Covid 19 mina case no. 29008 in Siizung suahsan, Tufang Falam Dinhmun\nMeithal thawn Bank luhcilh tu a thlai aw that, Paisa Ting 200 a fir mi teh? →\nMay 30, 2021 May 30, 2021 Ni Hnem Sung 0\nInnsang thubuai ruangah innteeknu Hngawng sat bul\nPawlkom pahnih ih ralrin pe zomi Tlawngsayama kah that tuar


Mikhual Zoh Ttha - Chinland Today Media\nSeptember 27, 2010 1:33 am·0 comments\nPhunzai lo tein nan inn ah pakhat le pakhat tlungter aw uh. -1 Peter 4:9\n– Isaiah 3-4\n– Galati 6\nThukam Thar sungah khual tthat cu Khristian nunzia hminsinnak tacik a si. Kawhhran hruaitu upa pawl ih nunzia sungah a telmi pakhat (1Tim. 3:2; Tit.1:8) a si hlei ah Jesuh thluntu hmuahhmuah in duhdawtnak langternak ah thlun ding in thu pekmi khal a si (Rom 12:13; 1Pet.4:9). Khual tthatnak timi ttongfang hi mikhual hrang ih inn sangka on hnak in a thuk deuh.\n“Khual tthatnak (hospitality)” ti ih lehmi ttongfang hi a Greek ttong um daan ahcun “Mikhual duhdawt” tican a si. Paul in khual tthatnak thu a rel tikah, “A tlasammi Khristian unau pawl thawn nan neihmi thilri kha ttawm aw uh,” a ti (Rom 12:13). A ol lozetmi a si.\nCangan thiam Henri Nouwen cun kan nun sungih kan tonmi zovek milai – nunphung bang lo, ramdang mi, rualpi si lo, sungkhat unau si lo le a tawpkhawk ah Pathian zumlotu tiang a va si hmanah kan tongtham in kan zohkhen ding a ti. Henri in, “Curuangah khual tthatnak timi cu mikhual le misipi (stranger) hrangih hmun lawng (space) ret sak khi a si. Cutawkah mikhual an ra dingih raal si loin rualpi ah an ra cang ding. Khual tthat timi cu minung thlengh si loin minung thlengh aw thei dingin hmun pek a si,” a ti.\nInnsang, phunsang tlawngta pawl umnak inn, raalkap pawl umnak inn, le thawnginn tivek ih kan um tik khalah midang parih duhdawtnak langternak ah le Jesuh Khrih hrangah mikhual kan tlunter thei. Khual tthat ti cu mitlasam pawl hrangah hmun pek khi a si. – David McCasland\nMi tlasam pawl tongtham aw,\nAn parah duhdawtnak le zawnruahnak langter aw;\nPathian ih in hman theinak lamzin pakhat a si,\nAn beidonlai ah ruahsannak an hnenih rak ken a si. – Sper\nKhual tthatnak in a kawlawngmi thinlung a khahter thei.


Zumnak thawngin Nehnak - Chinland Today Media\nFebruary 4, 2012 1:34 am·0 comments\nDungthluntu pawl in, “Kan zumnak hi tthangter sin aw,” tiah an Bawipa cu an ti.\n–\tLuka 17:5\nBible Siar Ding: Luka 18:1-14\nCangvaih lonak cu nehnak ah hruailuh a si ding. Cangvaih lonak – cu a vaivuan, a tthuktthun, ttihhrutnak in a khat ih rin ngamnak a nei lo – ziangtinkim hmakhua a pitter, ziangahtile Pathian zumfeknak ai ah rinhmainak in a khat ruangah a si. Zumnak cu ziangso a si? Zumnak cu Pathian Ttongkam sungih nungmi cangvaihnak daan hrampi a si. Cumi cu nunnak a si; cumi cun nunnak a suahpi; cumi cun mi nunnak a thlengh. Zumnak cu a va mak ve, ziangahtile zumnak tel loin rundamnak co thei kan si lo. Zumnak tel loin humhim aw thei khal kan si lo. Zumnak lawngin baptisma co thei kan si ih zumnak ih kaihthawh mi kan si; curuangah a nungmi Pathian cu thluasuah hrampi taktak a si.\nMangbangza thil khuaruahhar tampi Jesuh in a tuahmi ruangah mi tampi in Amah cu an zum ih an nunram khal a thlengh aw a si. Aw, kan thinlungput le kan khuaruah daan ah siseh, kan nun daan le cangvaihnak tinkim ah siseh, kan khawkhan lairelnak tinkim ah siseh Amah kan bang ding cu a va thupi ve. Saam cangantu in, “Na Biakinn ka tlaihsannak cu ka sungah meisa bangin a alh; Nangmah an lo hmuhsuamnak hmuahhmuah cu ka parah an tla ttheh,” a ti (Saam 69:9).\n“Ka duhdawt mi pawl, atu cu Pathian faate kan si zo; asinain ziangbangtuk kan silai ding ti cu a fiang hrih lo. Sikhalsehla Khrih a rat tik ahcun Amah bangtuk kan si ding ti kan thei; ziangahtile Amah a si vek cekci in kan hmu ding” (1 John 3:2) timi thu hi ka thei thok thlang. Pathian Ttongkam ah ka thinlung a phur deuhdeuh tikah ka nunnak pumhlum cu Pathian Fapa ih huham cahnak thawngin a thlengh aw vingvo ding.\nBawipa cu a kekkuaimi le tangdormi thinlung sungah a um ih ramcaar hmun ah lamzin a tuah. A hrangah lamzin na on sak asile Amai’ nunnak in na nunram cu tidai a luangter ding. Nangmah te’n ziangtik hmanah na sualnak na kholhfai in na tlianghlim thei dah lo ding; sualnak sung ahcun ziangtik hmanah na thazaang a cak dah lo dingih vision khal na nei thei lo ding. Na nunnak sungih sualnak a rat tikah vanlam thuphuan cu a cawl a si. Minung thlarau cu a thih taa a ttul ih Khrih ih Thlarau sawn na sungah nung in a cangvaih a ttul. Minung thlarau a thih tik lawngah Pathian in a thi theimi ruangpum cu a nungter ding (Rom 8:11). Nun thianghlimnak tel loin zohman in Pathian an hmu thei lo ding (Hebru 12:14). Jesuh in, “Thinlung a thiang mi pawl cu mi thluasuak an si, ziangahtile Pathian an hmu ding,” a ti (Matt. 5:8).\nA fatezetmi sualnak in nunnak pumhlum a siatralter thei.


Ralhrang Pawl Pukpi Ruangah Tleirawl Kum 14 Mi A Thi, A Pa Cu Ralkap Ṭuan Lai A Si – Meifar\nRalhrang Pawl Pukpi Ruangah Tleirawl Kum 14 Mi A Thi, A Pa Cu Ralkap Ṭuan Lai A Si\nJune 4, 2022 admin Myanmar 0\nTanintharyi, Theachaunggyi ralhrang sakhan cu June 3, 2022 ah tualsung mipi ralkap pawlin an va kap. Ralhrang pawlin an duhduhnak hmun ah pukpi le meithal an kap ciamco. Sone Sin Phya khua lamah bomb an kap ih tualsung mi pahnih an thi.\nMithi cu kum 14 mi Ma Le Le Win le a pate U Thet Htwe an si, innsung ih an relh laiah bomb in a tla puak ih an thi. Ma Le Le Win ih pa cu ralhrang ṭuan lai a si.\nKhuami pakhat in, “Manisun ah mipi ralkap pawlin Theachaunggyi ralhrang sakhan an siim, ralhrang pawlin Sone Sin Phya khua lamah bomb le meithal an kap ciamco. Ma Le Le Win cu inn dunglam ah a relh, a pate cu meithal awn a theih veten innsung ah a tlanlut.\nAn inn cu bomb in a tlak ngah ih a pate U Thet Htwe cu a hmun ah a thi cih. Ma Le Le Win khal a bek ah hliamhma a tuar ih siizung an thlen hnuah a thi, Ma Le Le Win hringtu a pa cu ralhrang kuthnuai ah ralkap a ṭuan lai. Hmun dangah ralkap a ṭuan” a ti.\nTamu Ah Fimthiamnak Zung A Kang\nOnline Parih Ca Tar Mi Ruangah An Kai